text:
Amsterdam Manor Beach Resort celebrando 25 aƱa di aniversario den un forma diferente recaudando fondo pa ‘Stichting Mi Por’
Amsterdam Manor Beach Resort ta celebrando 25 aƱa di aniversario. En coneccion cu esaki Amsterdam Manor Beach Resort ta organizando varios actividad pa nan huespednan, Continue Reading
Orario pa e dianan di fiesta na biblioteca
Biblioteca Nacional Aruba na Playa ta habri dialuna dia 22 y 29 di december te 5or di atardi. Biblioteca na San Nicolas ta cera 5 Continue Reading
Lucia Wolff Suarez a Completa Diez AƱa di Servicio na Caribbean Palm Beach Resort
Supervisor di Housekeeping Lucia Wolff recientemente a celebra un logro grandi den su carera na e resort, y esaki a wordo celebra durante un lunch Continue Reading
Tablet Cafe riba dia internacional pa 60plus
Biblioteca Nacional Aruba ta invita tur 60-plus pa un Tablet Cafe, diaranson dia 1e di october. Riba e dia aki hende riba 60 aƱa cu Continue Reading


c: text/html

text:
Fundashon Nos Ke Boneiru Bek ta mira bek riba un simposio sumamente eksitoso ku a wordu tene na Bonaire riba e fechanan di 6, 7 I 8 december. E temanan prinsipal di e konferensia a trata tabata derecho di outodeterminashon I reparashon den Karibe. Sr James Finies, presidente di Fundashon Nos Kier Boneiru Bek a enfatisa ku un di e obhetivonan prinsipal ku a funda NKBB tabata pa re-list, re-inskribi Bonaire riba e lista di Teritorionan-Sin-Propio-Gobernashon di Nashonan Uni.
Bonaire tabata escenario di un reunifikashon historiko kaminda representantenan di 9 pais I/o teritorio Karibense ku ta ahinda bou di atministrashon kolonial a reuni.
Gobernantenan, lidernan, ekspertonan, akademikonan I aktivistanan for di Aruba, Korsou, Sint Eustatius, Bonaire, Puerto Rico, San Andres, Providensia, Virgin Islands I Cayenne- Guiana tur ku mesun meta komun pa hustisia, desaroyo I bienestar pa nan pueblonan a mustra solidaridat na e pueblo Boneriano. Ta nos tur ta den mesun lucha pa rekobra, restora I respeta nos derechonan fundamental humano.
Loke a resalta mas durante e diskursonan, presentashonan I debatenan tabata ku ta mesun modus operandus, e mesun sistema dividi, oprimi I domina tur e kolonisadonan ta usa kontra e teritorionan I pueblonan ku nan tin bao di nan atministrashon I dominio.
E konklushonan mas impaktante despues di e seshonan di e parti akademiko ku a tuma luga den e sala di konferensia na Capt Dons Habitat I tambe diskurshonan publiko den parke Wilhelmina tabata ku e kaminda o ruta pa sigui kana ta, ku un frente-uni direkshon di komunidat internashonal I Nashonan Uni. Espesialmente pa wordu re-list, re-inskribi riba e lista di Teritorionan-Sin-Propio-Gobernashon ku ta kai bao di e Komishon di Dekolonisashon ku su uniko obhetivo ta protekshon di e teritorionan I nan pueblonan aki konforme artikulo 73 di Chapter XI di Nashonan Uni I guia, fasilita i yuda realisa nan desaroyo, bienestar I propio-gobernashon I asina eradika kolonialismo den tur su formanan eksistente den Karibe.
James Finies, presidente Nos Ke Boneiru Bek

robotstxt: allowed

filter: keep


text:
A baha deficit, Aruba no a haya aannwijzing, tin surplus y a trata presupuesto 2023 trempan
ORANJESTAD – E siman aki Gobierno di Aruba a presenta na Parlamento di Aruba un cambio den e presupuesto den cual ta baha e deficit. Esaki ta un momento grandi cu ta refleha tur e esfuersonan cu a bin ta haci desde cu a drenta den gobierno. Prome Minister Evelyn Wever – Croes a expresa cu e ta hopi agradeci na esfuerso y trabou duro di tur profesionalnan.
Durante periodo di gobernacion di Gabinete Wever – Croes, cada biaha cu bay Parlamento cu un presupuesto supletorio tabata pa baha e deficit y den un caso na 2019, tabata pa subi e surplus. Contrario na gobierno di AVP cu tabata presenta cu presupuesto supletorio fin di aña caminda cu ta aumenta e deficit tin biaha hasta cu 100 miyon florin. Strobando e trabou di Parlamento cu eorey no por a haci ningun control.
Premier Wever – Croes a informa cu a baha e deficit di 227 miyon te na 92 miyon cual a ricibi aprobacion di Parlamento. Esaki ta un reduccion di 135 miyon florin cu ta ekivalente na 60% menos. A logra haci esaki door di aplica un maneho prudente y responsabel.
Banda di esaki Gobierno ta celebra e hecho cu no a haya un aanwijzing. Desde juni 2022, e menasa tabatey di parti CFT, pero specialmente di banda di oposicion cu a traves di nan expresionnan a mustra cu tabata desea pa Aruba hayaun aanwijzing. Sinembargo, desde inicio Gobierno a sa di ta transparente durante e proceso y a traves di conferencia di prensa a compromete cu lo haci tur lo posibel pa evita e aanwijzing. Prome Minister a splica cu tabata consistente den e lucha di comienso te cu un luna pasa ora cu e decision a cay cu no lo haya aanwijzing. Den transcurso di esaki a traha hopi duro y a ricibi hopi sosten di personanan cu amor pa Aruba, contrario nan esnan cu a scoge pa para un banda y desea pa e aanwijzing bin.
Concluyendo Prome Minister a bisa, e reduccion di deficit y e hecho cu Aruba no a haya aanwijzing sigur ta dos motibo pa celebra, pero banda di esey, ta prome biaha den hopi aña cu a entrega e presupuesto na tempo, a trate na tempo y tin un surplus di 1%. Sinembargo un punto lamentabel cual tambe ta historico ta e hecho cu henter oposicion no tabatey pa e debatenan, nan a core pa nan responsabilidad cu excusa di argumentonan fofo y sin base.


text:
WILLEMSTAD — Den ultimo siman di vakashon Federashon Deporte i Olímpiko Kòrsou ta bai organisá pa di promé bia su SIMAN OLIMPIKO KORSOU di 24 pa 31 di yüli 2022.
E siman Olímpiko Kòrsou lo konsistí di kompetensianan den hopi ramonan di deporte. Meta di e evento aki ta pa stimulá i motivá nos hende nan partisipa en general na deporte kompetitivo. Alabes sera e temporada di vakashon aki ku un grandioso siman di deporte.
Esaki lo sosode den koperashon ku Fundashon Desaroyo Deportivo Kòrsou (FDDK); parti mainta i merdia FDDK lo tin su aktividatnan pa hobenan (plan di vakansi) i parti anochi FDOK lo tin e parti kompetitivo dor di su diferente ramonan di deporte afilia na FDOK.
Lo trata pa por tin transporte pa públiko kada ora di 24 di yüli pa 31 di yüli 2022 ku ta sali di Otrobanda pa SDK.
Un total di 17 federashon miembro di FDOK lo partisipa na e Siman Olímpiko Kòrsou kual ta: Atletismo, Baseball, Basketbòl, Biyar, Boxeo, Futbòl di Sala, Futbòl, Dam, Domino, Yudo, Karate, Sailing, Sòftbòl, Taekwondo, Tennis di Mesa, Vòlibòl i Natashon.
Dia 31 di yüli FDOK ta bai klousura su selebrashon Siman Olímpiko Kòrsou ku e.o. su di sinku (5) kaminata anual. Despues di 2 aña pa motibu COVID -19 esaki a ser kansela, FDOK ta bai organisá un tremendo kaminata riba djadumingu dia 31 di yúli próksimo pa 6 or di mainta ku ta sali na e parkeerplaats di SDK na Brievengat i regresa SDK bek. E lema di e kaminata ta: “BAN SOSTENE DEPORTE”.
E kaminata aki ta pa pueblo di Kòrsou en general hunto ku FDOK su miembronan di tur e federashonnan afiliá na FDOK i mayornan di nos deportistanan. Karchi pa e kaminata ta bai ta optenibel entrante djaluna 11 di yúli awor na kantor di FDOK; situá na Roodeweg 92A – edifisio blou ku blanku – 2e piso t/o Colon na Otrobanda. Tambe por haña karchi serka tur nos federashonnan miembro i na algun puntonan di benta. Preis pa e kaminata ta kosta fl. 17.50.
FDOK ta hasi un apelashon na pueblo di Kòrsou pa partisipá na e kaminata aki di manera bo por kontribuí na moveshon deportivo ku tin komo lema : “BAN SOSTENE DEPORTE”. E Siman Olímpiko Kòrsou di deporte aki ta net na klousura di temporada di vakashon eskolar.
Bini uni bini tur bin sostene nos deportistanan i laga e muchanan sera nan vakashon mirando i hasiendo deporte.
Dia 31 di yüli 2022 anochi FDOK lo klousura e SIMAN OLÍMPIKO KÒRSOU ku Broche di Oro.


text:
Kralendijk – Un total di 51 tim di diferente isla i pais a kompetí den e dos kategorianan di kareda di baiskel ku ta Duo Xtreme mountain bike race Bonaire.
E kantidat di 51 tim di siklista ku a partisipá den e kareda ta kasi igual den e dos kategorianan 50km (pro) i Xtreme di 70km.
Kompañá pa dos polis riba motosaikel, e siklistanan a sali fo’i Eden Beach i despues di a kubri e rutanan, a regresá i finalisá na Eden Beach, unda mitar di dos tabatin lùnch i premiashon di e ganadónan.
Tabatin medaya pa e finalistanan i premio kèsh pa e ganadó, di dos i di tres lugá.


text:
A tene seshon di informashon tokante kambio den Ordenansa di Molèster relashoná ku kalidat di airu
A tene seshon di informashon tokante kambio den Ordenansa di Molèster relashoná ku kalidat di airu
Willemstad – Resientemente e grupo di trabou ku ta konsistí di kolaboradónan di Ministerio di GMN i di Departamentu Hurídiko (WJZ) a tene un seshon di informashon relashoná ku lei ku ta regardá kalidat di airu. Esaki tabata spesial pa kompanianan, organisashonnan sosial i servisio di gobièrnu. Di GMN ta forma parti di e grupo di trabou Ciaretta Profas i Julio Abraham kual ámbos ta di departamentu di Maneho i Yair Stokkermans konsehero di kalidat di airu i di Departamentu Hurídiko Eva Hendricks ku tin eksperensha vasto ku tópikonan similar.
Intenshon di e seshon ta pa duna informashon relashoná ku e lei ku ta den formulashon i duna oportunidat na stakeholders pa duna sugerensha kual ta importante pa kalidat di e lei i su faktibilidat. Anteriormente dia 30 di sèptèmber a manda un konsepto pa tur e organisashonnan ku tabatei presente. Durante e presentashonan ku a tuma luga señora Hendricks a duna informashon amplio di e proseso pa yega na e lei. Señor Stokkermans a duna informashon detayá tokante kalidat di airu relatá na supstansha i efekto riba hende.
E konsulta ta importante paso e ta trese partisipashon, transparensha i plataforma di sosten den e proseso di kambio di lei pa yega na e lei nobo di kalidat di airu. Ku atenshon pa e parti di ehekushon kaminda a tene kuenta ku e parti di leges i kontròl. Dia 4 di òktober a tene un seshon di informashon kaminda stakeholders por a duna sugerensha riba e konsepto di lei. Den e último siman di òktober lo tene un seshon kaminda ta duna feedback riba sugerenshanan di stakeholders. Pronto lo sigui mas seshon di informashon.


text:
Zyon buscando su horizonte musical cu cancion nobo ‘Bo’n ta bo so’
Zyon no ta desconoci na Aruba, sinembargo ainda e ta buscando un breakthrough na Corsou. Un artista cu hopi potencial y cu recientemente a lanza un cancion nobo titula ‘Bo’n Ta Boso’.
Zyon ta conta cu enrealidad ‘Bo'n Ta Boso’ tabata un cancion cu e’la uza pa test su boundaries den muziek. “Biniendo for di mi ultimo project Perspectiva cu tawata Rap/R&B mi kier a wak con mi lo zona riba algo differente. E mercado na Aruba ta draai rond di hopi canticanan movibel dus ma pensa cu elo ta un bon move pa hasi algo asina. Ma zorg pa mi hinca mi mesun touch den dje y tambe pone 2 amigo dimi cu ta enjoy reggaetton riba dje y esei a forma e cantica eigenlijk. Un colaborashon di diferente energia, y experencia musical y e thema mes tambe ta algo cu ta hopi serca di mi." E cancion nobo ta feature dos amigo di infancia di Zyon, cu ta Wichi y Ty, “Dor di pasa asina hopi tempo huntu cumi den studio nan a cuminsa compronde con tur cos ta hinka den otro y ora di graba e cantica nan tawata tey tambe. Eynan ma dicidi di test nan skills y pone nan riba e cantica”.
Hopi ta esnan cu ta corda Zyon como e ‘side-kick’ di Jeon. Sinembargo algun tempo pasa tabata tin rumor di un ‘beef’ entre nan dos. Zyon ta splica, “Haha ami cu Biggy (Jeon) tin hopi historia nos tras y varios cosnan a bay menos bon. Dus ma dicidi di lemai ta den un "team" y ma djies hasi mi cos apart di e team aya. Esei a bin cu un tiki turbulencia den media pero ja, it's over now. Mi ta contento in ieder geval cu mi por crea mi mesun musica y slowly but surely mi ta kere cu mi nomber lo sigi crese awo”.
Proximamente Zyon lo ta trahando riba un album di R&B combina cu otro generonan mellow titula "Connection" cu e lo kier saka rond Augustus. Ademas di esei, e kier focus tambe riba canticanan na ingles. Ta sigur cu pa e proximo temporada nos lo tende hopi mas di Zyon. Pa awor aki, solicita ‘Bo’n ta bo so’ na bo radio preferi! Zyon definitivamente ta un trending artist.


text:
Departamento di Asunto Economico (DEZHI) ta informa cu nan a inicia etrayecto pa desaroya branding pa Aruba Investment Agency (ARINA) y ‘One Happy InvestmentIsland’.
Directora di DEZHI, Sra. Maria Dijkhoff-Pita, ta urgi tur agencia di publicidad na Aruba paparticipa door di manda un email pa Zuleika Quant na z.quant@deaci.aw pa asina por ricibi e ‘Terms of Reference’ (TOR) pa e proyectonan aki.
Esaki ta posibel te cu dia 8 di februariproximo.Pa mas informacion of pregunta por tuma contacto cu Zuleika Quant na emailz.quant@deaci.aw.


text:
Apresiado famia, amigu- i siguidónan.
Ta mi onor i privilegio anunsiá mi buki na kaminda na Ingles i Papiamentu, kaminda mi ta presentá e Vishon ku m’a risibí na 2008.
“Kurá Swaen – di Ruina pa Rikesa”
Danki na Prins Bernhard Cultuurfonds Caribisch Gebied (PBCCG) ku a rekonosé i kere den e proyekto akí, i a otorgá supsidio parsial pa publikashon i imprenta, ora t’asina leu.
A pesar di e retonan nos dilanti, manera aprobashon di gobièrnu i fondo pa realisashon dje proyekto ainda pendiente, komo e persona di fè den Ser Divino, ku mi ta, armá ku osadía i konfiansa, mi ta tuma e libertad di presenta bo e manuskrito den borador.
Esaki no ta djis pa bo lesa pa plaser. Lo mi apresiá di risibí bo opinion i komentario honesto I konstruktivo, den sekshon di komentario akibou i/o tirzahlibert@gmail.com pa mehorá e publikashon.
Di antemano danki pa bo amabel koperashon.
“Kaminda profeta n’ ta haña revelashon, e pueblo ta bira pa su kuenta.” Proverbionan 29:18
Kordialmente,
Tirzah
Tirzah Libert / All rights reserved / The content may not be reproduced without written permission of the author.


text:
Teps Kon Pa Logra Bo Metanan Den Bo Bida
Bo tin un meta i bo no a logrele ahinda? Of bo a deskurasha? Ta importante pa bo tin meta den bo bida. No perde animo lihe. Mi ke judabo logra bo meta!
Pa bo no perde animo of deskurasha bo tin cu puntra bo mes:
- Bo ta tuma bo meta hopi na serio?
- Bo a pone konsekuensia na bo meta si bo logra of no? Paso si bo no a pone konsekuensia na bo meta, lo bo no tin cu kulpa bo mes si bo no logra.
Ora bo buta un meta pa bo mes, lo bo hinka mas energia den logra bo meta. I lo bo traha mas duru pa bo logra.
Aki nos ta dunabo un par di teps pa bo logra bo meta:
Un metodo cu ta efektivo pa realisa bo meta ta e metodo segun SMART. Esaki ta un abreviatura na hulandes: 1.Specifiek, 2.Meetbaar, 3.Acceptabel, 4.Realistisch, 5.Tijdsgebonden
Pa usa SMART nos ta bai tuma e ehempel di e meta: bo ke baha di peso.
1. Soru pa bo meta ta specifiko(specifiek). Esaki kiermen ku si bo meta ta pa baha di peso, e ora ey e meta aki no ta specifiko. Paso bo tin cu puntra bo mes con bo ta bai baha di peso? Pa bo hasiele mas specifiko lo bo tin ku bisa: bo ke bai sport 2 biaha den siman, riba djaluna 17:00 i djawebs 19:00.
2. Si bo kier baha di peso, bo mester sa kuantu kilo bo kier baha.Si bo ke baha 10 kilo, bo por midi(meetbaar) esaki dor di usa un weegschaal.
3. Aseptabel (acceptabel): bo tin cu puntra bo mes: ta aseptabel si mi ke baha 10 kilo si bo ta pisa 60 kilo?
4. Bo meta mester ta realistiko. No hasi bo meta algu ku ta imposibel pa bo logra. Si bo meta ta pa baha 10 kilo den 1 siman, esei no ta realistiko. Hasi bo meta atraktivo. Kada bes cu bo baha 1 kilo, ser orgujoso di bo mes. Esei lo judabo persevera.
5. Mara na tempu(tijdsgebonden): ta importante pa bo pone un fecha ki dia bo meta mester ta logra.
Nos ta desa boso tur hopi eksito cu bosnan metanan cu boso ke logra!


text:
LONDON – E curpa di futbol Europeo UEFA a dicidi di pospone Copa Europa 2020 te zomer di 2021 debi na e coronavirus pandemia, cu a desrumpi e calendar futbolistico. E weganan lo tuma lugar awor di juni 11 pa juli 11 otro aña. Mientrastanto e confederacion di futbol sur Americano CONMEBOL a anuncia cu nan tambe ta haci mescos, pero den nan caso, ta Copa America 2020 cu mester a tuma lugar na Colombia y Argentina di juni 12 pa juli 12. Nan tambe ta cancela pues nan copa, siguiendo e paso di esun di Europa. Tur dos pa motibo di coronavirus cu a practicamente paralisa e mundo deportivo.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
ONLINE CALCULATOR
Saca bo som!
Desde awo te cu fin di aña nos ta ofrece e miho deal den prestamo pa auto nobo. Calcula bo pagonan mensual y comproba pa bo mes cu esaki ta e MIHO DEAL PA PONE BO TRA’I STUURWIEL!
APLICA AWE MES!
Presta responsabel. E oferta aki ta valido te cu 31 di december, 2022. Aplicantenan cu aplica pa financia un auto nobo por bin na remarca pa un interes efectivo cu ta fluctua entre minimo di 6.55% p.a. y maximo di 7.81% p.a. cu un termino pa paga bek di te cu 6 aña. Despues di e periodo di e oferta e interes efectivo lo bai bek na 9.50% p.a. Adicionalmente, lo cobra Afl. 10.00 pa luna pa seguro di bida, cu lo wordo añadi automaticamente na bo prestamo. Caribbean Mercantile Bank N.V. ta reserva e derecho di por cobra un boet riba prestamonan cu wordo cancela prome cu e tempo acorda. Periodo di preaviso por escrito di seis luna o menos: suma igual na 3 (tres) luna di interes,cu un minimo di Afl. 500.00. Periodo di preaviso di mas di 6 (seis) luna: Afl. 500.00. Caribbean Mercantile Bank N.V. ta reserva e derecho di por cancela e promocion aki na cualkier instante. E relacion entre Caribbean Mercantile Bank N.V. y su clientenan ta wordo determina pa e Condicionnan General di Caribbean Mercantile Bank N.V.


text:
Falta poko pa “Back to School” I manera ta e kustumber Fundashon pa Konsumidó den kolaborashon ku Ministerio di Desaroyo Ekonómiko ta publiká e preisnan di e diferente establesimentunan ku ta ofresé material pa skol pa asina mayornan por tin un mihó bista unda ta kumbiní pa kumpra.
E anotashon di preis aki a keda ehekutá den periodo di 5 pa 8 di Yüli 2022. A hasi bishita na un total di 14 establesimentu i a anotá preisnan di e materialnan ku mas e konsumidó ta pidi pe. E intenshon ta pa e konsumidó hasi uzo di e lista di preis amplio aki i asina huntu ku su lista di kompra e por hasi su komparashon a base di e artíkulonan ku e yu tin mester.
Establesimentunan ku a forma parti di e anotashon di preis aki ta Office Stop, La Curaçao Zeelandia, Curaçao Office Supply, Mensing Caminada, Multi Centrum 2000, Super Barata, Bruna, Office System, Casa Cesar, Home Plus Zeelandia, Samsom ,Martis Agencies, Alankar i Good Friends.
Fundashon pa Konsumidó a traha un lista di 63 artíkulo di skol mas usá pa por hasi e proseso di anotashon di preis mas fásil. Kolaboradornan di Ministerio di Desaroyo Ekonómiko (MEO) a anotá e preisnan di e artíkulonan aki na e 14 establesimentunan ariba menshoná . Mester enfatisá ku artíkulonan pa skol no ta kai bou di preis máksimo stipulá pa gobièrnu di Kòrsou, kual ta pone ku kada negoshante ta liber pa pone su mes preis.
Mester menshoná ku 3 establesimentu a resultá den e tòp 3 di establesimentu mihó surti. Esaki ta nifiká ku e establesimentunan aki tin mas tantu di e 63 artíkulonan riba e lista di produktonan mas usa. E Tòp 3 establesimentu mihó surti for di e lista pre selektá a resultá di ta Bruna na promé lugá ku 54 artíkulo, Mensing Caminada na di dos lugá ku 50 artíkulo i Samsom na di tres lugá ku 49 artíkulo.
Mas aleu Fundashon pa Konsumidó ta indiká di no a hasi komparashon di kalidat di produkto durante di e anotashon di preis aki. Tambe a konstatá ku tin un variedat grandi di marka di artíkulo di skol optenibel na e diferente establesimentunan aki. E variedat di markanan aki ta brinda un posibilidat mas amplio pa konsumidó por hasi su evaluashon i skohe esun ku ta kumbiní su saku.
Bo por tira un bista riba e lista di anotashon di preis di e 63 artíkulonan pa skol na e 14 diferente establesimentunan aki riba nos website www.fundashonpakonsumido.org tambe. Kòrda sigui nos página di Facebook Fundashon pa Konsumidó i pa kualkier pregunta por tuma kontakto na 4626666.
Pa finalisá Fundashon pa Konsumidó ta deseá tur alumno for di awor un felis komienso di aña eskolar nobo.


text:
PHILIPSBURG, Sint Maarten
Colegio di Supervision Financiero di Corsou y Sint Maarten (Cft) ta pidi gobierno interino cu insistencia pa realisa progreso riba diferente tereno. Mester aproba e presupuesto di 2020 mas pronto posibel. Ademas mester tuma medida pa controla e gastonan y mehora cobramento di impuesto, di moda cu compensacion di e deficitnan anterior por tuma luga for di 2021. Tambe ta necesario pa mehora e ciclo di presupuesto y responsabilisacion y reduci e atrasonan grandi den compilacion y aprobacion di e cuentanan anual.
Ehecucion di e presupuesto di 2019
A base di e di tres reportahe di ehecucion di 2019 Cft ta constata cu Sint Maarten te y cu september 2019 a realisa un deficit mas abou cu loke a presupuesta anteriormente. E expectativa ta cu lo cera aña 2019 cu un deficit di ANG 47 miyon compara cu un deficit presupuesta di ANG 71 miyon. Sinembargo, ta keda persistentemente necesario pa tuma mas medida pa aumenta e entradanan y reduci e gastonan, pa realisa surplus presupuestario for di 2021.
Proyecto di presupuesto 2020
Cft a ricibi e proyecto di presupuesto revisa di 2020 dia 22 di januari 2020. Esaki ta mustra un deficit presupuestario di ANG 25 miyon y inversion di capital di aproximadamente ANG 62 miyon. Cft a manda su reaccion riba e proyecto di presupuesto 2020 ey dia 5 di februari y a conseha Conseho di Ministro di Sint Maarten pa no laga e proceso presupuestario di 2020 sigui haya mas retraso y pa yega awor rapidamente na un presupuesto aproba.
Mirando e deficit presupuestario di 2019 y e deficit premira pa 2020, Cft a discuti e posicion di likidez di Sint Maarten cu Ministro di Finansa y Conseho di Ministro. Den e caso aki ta na interes di Sint Maarten pa reahusta e deficit hacie bira un surplus structural mas pronto posibel. Aumento di entrada, y particularmente entrada fiscal, ta indispensabel den tal caso. Cft ta keda enfatisa cu restructuracion di Servicio di Impuesto mester tuma luga rapidamente y cu mester implementa medida cu ta reduci gasto.
Maneho financiero
For di aña pasa Sint Maarten tin un Plan di Mehoramento di e Maneho Financiero aproba door di Conseho di Ministro. Sinembargo, den e ultimo periodo no a realisa mehoracion concreto riba e tereno aki. Como causa ta señala e falta di capacidad di ehecucion y financiacion. E situacion aki tin como consecuencia cu e palabracion cu Sint Maarten a haci cu Colegio pa yega na un declaracion aprobatorio di accountant pa e cuenta anual di 2021 lo rekeri un esfuerso adicional considerabel. Cft a pidi Ministro di Finansa di Sint Maarten pa no warda mas cu ehecucion di e plan.
Cuentanan anual
Sint Maarten a firma contrato pa sosten externo pa compilacion di e cuentanan anual di 2017 y 2018. Sinembargo, e atraso den finalisacion di e trayecto di responsabilisacion pa e añanan 2013 te y cu 2018 t’ey keto bay. Durante su bishita na Sint Maarten Cft a subraya e necesidad di supera e atraso aki pronto. Esaki ta rekeri accion tanto di Gobierno como di Parlamento.
Progreso di e instruccion
A base di e instruccion di Conseho di Ministro di Reino na 2015 Sint Maarten mester compensa e deficitnan di pasado, elimina e atrasonan di pago y haci e sistema di cuido di salud y prevision di behes di e pais financieramente sostenibel. Lo por compensa e deficitnan solamente ora cu tin un surplus presupuestario. Na 2019 e atrasonan di pago a baha cu aproximadamente ANG 50 miyon y a cera acuerdo cu varios acreedor. Sinembargo, ainda e atrasonan di pago restante ta considerabel. Ainda no a presenta e proyecto di legislacion pa reforma di e sistema di cuido di salud na Parlamento. E mesun cos ta conta pa e proyecto di legislacion pa aumento di e edad di pensioen di behes di 62 pa 65 aña. A presenta e revision di legislacion tocante pensioen di empleado publico na Parlamento na october 2018, pero no a aprob’e ainda. E revision ey ta implica un transicion di salario final pa salario medio y un aumento di e edad pa baha cu pensioen di 62 pa 65 aña.
Demas
A informa Cft cu a firma e acuerdonan pa financiacion di e trabounan di reparacion di aeropuerto. Ta trata awor di dal rapidamente e siguiente stapnan cu ta necesario pa yega na un aeropuerto cu ta funciona bien y cu por contribui na recuperacion economico mas aleu.
Colegio di Supervision Financiero di Corsou y Sint Maarten a bishita Sint Maarten di dia 17 pa dia 20 di februari y a tene reunion cu Gobernador, Ministro di Finansa, Conseho di Ministro, e Representante Hulandes na Sint Maarten reemplasante, organo ehecutivo di Seguro di Cuido Social (SZV), Sint Maarten Medical Center (SMMC), St. Maarten Harbour Holding Company (SMHHC) y Princess Juliana International Airport (PJIA).


text:
E tim di Nationale ombudsman ta bishitá Boneiru den luna di mart. Atrobe lo tene orarionan di konsulta gratuito. Habitantenan ta bon biní na e siguiente lugá i orarionan:
- Jong Bonaire - Djamars 8 di mart di 09.00 te 11.30 or
- Rincon - Djaweps 10 di mart di 14.30 te 17.00 or
- Sentro di Bario Nort'i Salina - Djasabra 12 di mart di 9.00 te 11.30 or
Habitantenan por presentá akinan ku nan pregunta i kehonan tokante instanshanan di gobièrnu, manera polis, Ministerio Públiko i Entidat Públiko.
Apertura investigashon Entidat Públiko di Boneiru
Durante e bishita di trabou na Boneiru tambe lo kuminsá ku e investigashon tokante e manera ku e Entidat Públiko di Boneiru ta atendé ku kehonan. Motibu pa e investigashon akí ta e diferente kehonan i señalnan ku Nationale ombudsman a risibí den e último añanan tokante e Entidat Públiko di Boneiru. E kehonan tabata entre otro tokante e manera ku e direktívanan di Supervishon i Orden, Espasio i Desaroyo i Sosiedat i Kuido ta atendé ku kehonan. E ombudsman ta investigá kon kehonan ta keda tratá i ta wak kiko ta bai bon i kiko por bai mihó. A base di esaki lo duna sugerensianan i rekomendashonnan konkreto.
Trato di keho profeshonal
Den su Ombudsvisie riba Trato di Keho Profeshonal, Nationale ombudsman a deskribí kiko e suidadano por spera di e manera ku gobièrnu ta trata kehonan. E puntonan di salida ku ta deskribí akiden ta forma e base pa e investigashon akí.
Kombersashonnan i señalnan
E tim tambe lo duna tayernan tokante trato di keho i lo hiba kombersashonnan ku instanshanan pa asina e por ta mas mihó na altura di e último desaroyonan riba e isla. E tim lo skucha e señalnan i kehonan di e suidadanonan tokante e gobièrnu. P’asina Nationale ombudsman por yudanan. Simultáneamente e tim ta investigá unda kosnan ta bai robes i kon por trese mehorashon den esaki.


text:
ORANJESTAD – Rumornan ta sirkulá ku na hermana isla Aruba tin un posibel kaso di Coronavírùs konfirmá. Departamento di Salud Publico komo departamentu responsabel pa salú di komunidat, ta klarifiká ku esaki no ta bèrdat.
Departamentu di Salú Públiko ta un órgano transparente i profeshonal ku ta traha pa kuida salú di habitantenan di Aruba.
Komo departamentu responsabel, lo no skonde ningun informashon pa komunidat. Un komunidat bon informá lo ta bon prepará pa kualke situashon ku por presentá i esaki ta loke Departamentu di Salú Públiko ta hasi, dor di informá komunidat riba tur rísiko ku por presentá.


text:
Divi Impact Foundation cu donacion di 15 mil florin pa Cas Speransa Nobo
Alto Vista, ARUBA - Den cuadro di HopeAruba Movement, su proyecto social - Cas Speransa Nobo - un centro di rehabilitacion pa personanan adicto na substancia, Divi Impact Foundation a haci entrego di AWG.15,000.00 pa yuda duna speransa na esnan cu a perde speransa pa motibo di nan adiccion.
Entrego di e donacion a tuma luga na Cas Speransa Nobo. Presente na e ocasion di parti di Divi Impact Foundation tabata Sra. Nathalie da Costa, Sylvania O’Niel Francis Ridderstap y Pearl Lake kende tambe a haci e entrego di e cheque. E donacion a wordo ricibi pa Miembro di Directiva di HopeAruba Fundacion Restauracion, Sr. Rafael de Cuba y Director di Cas Speransa Nobo, Sr. Shawn Blankenship.
Divi Impact Foundation su vision ta pa dedica su mes na provee servicio di calidad pa promove siguridad pa nos muchanan, fortalece famianan y haci deporte, educacion y actividadnan di arte accesibel pa comunidad, cu e meta general pa mehora calidad di bida na Aruba,” Sra. Lake di Divi Impact Foundation a duna di conoce.
Den nomber di HopeAruba Fundacion Restauracion, Sr. Rafael de Cuba a expresa palabranan di gradicimento. “Masha danki na hunta di Divi Impact Foundation. Nos ta sumamente feliz y honra cu e bunita gesto aki, pa asina colabora cu e obra di restauracion na esnan den proceso di rehabilitacion di un bida adicto na substancia. Un modelo prototipo di un forma di colabora pa atende cu e retonan social cu nos pais ta enfrenta. Divi Impact ta un ehempel y modelo pa otro empresanan pa mustra kico ta posibel ora nos pone nos esfuerzo pa traha den union y colaboracion”


text:
Historia di Arte di Palabra
E idea pa e evento akí a lanta serka Ange Jessurun, kende tabata konsulente di papiamentu pa formashon básiko na 1999. Esaki tabata pa selebrá e echo ku pa promé biaha den historia papiamentu a drenta enseñansa avansá komo materia obligatorio.
Na 2000 a tene e promé kompetensia pa alumno di klas 1 i 2. Na 2001 mester a amplia e kategorianan pa klas 3 i 4 tambe i djis despues a habri oportunidat pa tur hóben di skol sekundario i di klas 1 i 2 SBO partisipá.
Meta di e evento:
Promové amor pa kultura di nos idioma papiamentu.
Enrikesé nos idioma ku kreatividat di nos hubentut.
Partisipashon:
Alumno di skol avansá por kompetí riba tereno di:
Poesia
A. Poesia eksistente 1 alumno di klas 1 òf 2
B. Poesia original, skirbí pa e alumno mes 1 alumno di klas 1 òf 2
C. Poesia original, skirbí pa e alumno mes 1 alumno di klas 3-6 òf 1, 2 SBO/MTS
Kuenta kòrtiku
D. Kuenta eksistente 1 alumno di klas 1 òf 2
E. Kuenta original, skirbí pa e alumno mes 1 alumno di klas 1 òf 2
F. Kuenta original, skirbí pa e alumno mes 1 alumno di klas 3-6 òf 1, 2 SBO/MTS
Pa yega na representante di kada skol, por tene kompetensia na skol.
Partisipashon di Boneiru i Aruba
For di prinsipio a invitá Boneiru i tambe Aruba pa partisipá ya ku papiamentu ta uni e tres islanan akí. Boneiru tabata presente for di 2000. For di 2006 Boneiru ta organisá su mes kompetensia di Arte di Palabra. E deseo pa Aruba tambe partisipá a bira realidat na 2009, i for di e aña ei, Aruba tambe ta organisá su propio kompetensia.
Lugá i asistensia di públiko
E promé kuater añanan e evento a tuma lugá kuater aña na UNA, kaminda tur aña mester a desapuntá públiko, komo ku e sala no tabatin sufisiente kapasidat (200 lugá). Na 2004 a tene e preselekshon na Teatro Luna Blou, ku tambe a resultá muchu chikí. Danki na Kas di Kultura, por a tene e final na Teatro Because. For di 2005, a hasi uso di K.Center, ku a resultá adekuá pa e evento akí. Na Boneiru a tene e kompetensia e.o. den sala di Jong Bonaire i na Aruba el a tuma lugá na diferente sitio.
Premio
Kada partisipante ta haña un sertifikado di partisipashon i un regalu (un buki di FPI).
E tres ganadónan di kada kategoria ta haña un premio adishonal.
For di aña 2003 te 2010 (ocho aña konsekutivo), e seis ganadónan di e promé premio den kada kategoria a gana un biahe pa Boneiru. Di 2011 pa 2013 e ganadónan a bishitá Aruba.
Homenahe na baluarte di papiamentu: Tapushi literario
For di e promé biaha (2000), ta dediká tur aña atenshon na algun persona ku a destaká riba tereno di papiamentu. Meta di esaki ta pa konsientisá e hóbennan ku nos mester siña di e grandinan ku a indiká e kaminda.
For di aña 2002 e baluartenan ta risibí un Tapushi literario. Esaki ta konsistí di un tapushi di maishi chikí den forma di un pèn.
E siguiente personanan a risibí e premio akí:
– 2000 Mem Vornis i Maria Diwan
– 2001 Imelda Valerianus, Elis Juliana i Ruth Zefrin
– 2002 Gibi Bacilio, Jenny Fraai, Guillermo Rosario, Eddie Pieters Heyliger, Enrique Muller i Bòi Antoin di Boneiru
– 2003 Sidney Joubert, Frank Martinus, Nydia Ecury, Papa Baromeo i Linda Coffie-Frans di Boneiru
– 2004 Uchi Regina – Frans (Boneiru), Rignald Recordino, Anselmus (Bòi) Dap, Cedric Ridderplaat i Oswin (Chin) Behilia
– 2005 Veronica Mersera di Boneiru, di Kòrsou: Enid Hollander-Merkies, Ruthie Pantophlet, Richard Hooi, (Yerba Seku) i Alvin Inecia (tio Ali)
– 2006 Gabriël Mercera di Boneiru i di Kòrsou Sonia Garmers, Elia Isenia i Lucille Berry-Haseth
– 2007 Marco Marchena di Boneiru i di Kòrsou, Eligio Melfor, Anthony Jamanica, Laura Quast i Pachi Damon
– 2008 Cecilia Evertsz di Boneiru i di Kòrsou Rina Penso, Bunchi Römer, Wilfrido Ortega i Zehi Metry
– 2009 Hermanito Narvaez, Orlando Cuales, Valesca Diaz, Leo Floridas, Boeboei (Carmo) Cicilia di Boneiru i Desiree Correa di Aruba
– 2010
Kòrsou: Violet Ravenstein, Thelma Anthonia i Eric la Croes
Boneiru: Crispina Cicilia-Janga i Benita Balentien-Janga
Aruba: Munye Oduber
– 2011
Kòrsou: Ronald Severing, Rene Rosalia i Sygmund Montesant
Boneiru: Hubert Vis i di Aruba: Grupo Corector di Papiamento
– 2012
Kòrsou: Merly Augusta, Diana Lebacs, Roel Jungslager
Boneiru: Monica Clarinda i di Aruba: Olga Buckley
– 2013
Kòrsou: Aileen Looman, Victor Bartholomeus i Marta Dijkhoff
Boneiru: Akademia di Papiamentu: Gerladine Dammers
Aruba: Fundacion Lanta Papiamento: Joyce Pereira i.o.
2014
Kòrsou: Rudy Plaate, Richard Simon i Grupo Serenada
Boneiru: Calixto Coffi
Aruba: Marta Figueroa – Laclé i Maybelline Arends – Croes
2015
Kòrsou: Sra. Lusette Verboom-Fairbairn (Gallery Alma Blou), i Sindney “Mr. Saab” Isidora (Interieurtiek Saab)
Boneiru: Sra. Senaida Janga i Stichting Jeugdwerk Jong Bonaire.
Aruba: Sra. Glenda Reiziger, Departamento di Cultura Aruba i UNOCA (Union di Organisacionnan Cultural Arubano).
2016
Kòrsou: Fundashon pa Skol Humanista na Papiamentu FSHP – Frank Martinus q.e.p.d. i sra. Trudi Martinus-Guda
Boneiru: Bon Uso di Papiamentu (programa ku ta pasa 20 aña kaba na Bon FM presentá aktualmente pa Arthur Sealy.
Aruba: Mirto i Jenny Laclé
2017
Kòrsou: Noris Doran i Philip Rademaker
Boneiru: Rudolf Domacassé
Aruba: Gregorio Tromp
2018
Kòrsou: Grupo di Komedia Thalia, Teatro Kadaken
Boneiru:
Aruba: Mascaruba i Mochila Creativo
2019
Kòrsou: Renate Joe, Cesar Palacios, Arthur Tjin-Kon-Fat
Boneiru: Ubaldo Anthony
Aruba: Miriam Rosel-Koolman
Boneiru
Komo resultado di e bishita na Boneiru ku e ganadónan, kaminda semper ta tene un interkambio kultural entre e hóbennan di Boneiru i Kòrsou, Boneiru a organisá su propio Arte di Palabra na 2006. E finalistanan boneriano a partisipá na e final na Kòrsou.
E promé komishon di Arte di Palabra di Boneiru tabata konsistí di Senaida Janga di Jeugdhuis Jong Bonaire, tante Linda Coffie di Bos di Boneiru i Hubert Vis di SKAL
Jong Bonaire den persona di, entre otro, Ilona Burgers, Bila Thomas i Melvin (Shaba) Meyers a sigui karga e proyekto i garantisá partisipashon di Boneiru na e kompetensia.
Aruba
Na 2009, Aruba a tene su promé kompetensia di Arte di Palabra, i e finalistanan di Aruba tambe a partisipá na e final na Kòrsou. Desiree Correa ta esun ku a tuma e inisiativa pa kuminsá ku e kompetensia na Aruba. For di 2010 e organisashon ta den man di Grupo di Corector i Departamento di Cultura, ku komo persona di kontakto, señora Glenda Reiziger (2010 i 2011), Julie Franken-Thodé i Julie Merencia, John Freddy Montoya i Siegfried Dumfries (for di 2012 ).
Kompetensia di haiku Elis Juliana
For di 2008 a amplia e kompetensia di Arte di Palabra ku e género di haiku. A dediká e kompetensia akí na Elis Juliana na okashon di su di 80 aniversario.
Banda di e kategorianan di hóben ku ta bishitá skol, tur otro persona na Kòrsou òf pafó di Kòrsou por partisipá. For di e promé biaha, interes di e último kategoria akí ta enorme. Un hurado, bou di presidensia di Elis Juliana mes di 2008 pa 2013, a saka nuebe haiku ganadó. E haikunan ganadó a sali den vários korant. Tin plan pa publiká pronto un kolekshon di e mihó haikunan.
Prensa
For di e promé aña, Z 86 a transmití tur aña gran parti di e programa final bibu.
E echo ku for di 2002 Hermanito ta transmití e programa na kanal 80 a pone ku un públiko grandi a tuma nota di e evento. Den kurso di aña, Hermanito ta keda pasa e kompetensianan di diferente aña anterior. Tur aña, Aileen Looman ta dediká atenshon na Arte di Palabra den su programa Mòru Bondia na Telecuracao. Renate Joe ta pasa e preselekshon, e final i e interkambio kultural den su programa Solo ta sali pa nos tur for di 2009. FidE a duna atenshon na e kompetensia den su programa di televishon Nos Mundu i tambe den su programa na radio. Kas di Kultura a pasa e kompetensia den su programa di radio Pidi Boka. Na Boneiru, durante kada bishita di e ganadónan di e kompetensia , e grupo tabatin un presentashon a na Radio Bos di Boneiru den e programa di tante Linda. Bon FM di Boneiru tambe a transmití tantu e final na Kòrsou komo e interkambio kultural na Rincon bibu i direkto. Tambe e hóbennan tabata di bishita den e programa di televishon Panchito Club na Boneiru.
Na Aruba diferente radio i televishon a dediká atenshon na e kompetensia i interkambio kultural.
Korant na Aruba, Boneiru i Kòrsou tambe ta duna publisidat na tur aktividat di Arte di Palabra.
Logro di Arte di Palabra
Arte di Palabra ta stimulá mas hóben pa skirbi. Diferente hóben ku a presentá na e kompetensia ta sigui duna presentashon i sigui desaroyá nan abilidatnan kreativo. Na diferente skol a inkorporá skirbimentu di poema, kuenta i haiku den kuríkulo di papiamentu ta i algun skol ta tene preselekshon. Sin duda, e echo ku e kompetensia ta tuma lugá na Aruba, Boneiru i Kòrsou ta reforsá e lasonan di amistat entre e hóbennan di tur tres pais.
Ya kaba por nota ku e promé Pòtpurí Arte di Palabra di 2009 I e Pòtpurí Arte di Palabra di 2014, e diferente dvd-nan ku grabashon di e presentashonnan ta inspirá i stimulá mas hóben pa nan tambe produsí i presentá na papiamentu. Asina Arte di Palabra ta kontribuí na un género literario nobo na papiamentu: literatura di hóben pa hóben.


text:
KRALENDIJK – Miluska Hansen, bosero di kuerpo polisial a papia ku Radio Live 99.9 FM tokante e seshon di informashon ku tin djaweps 11 i 18 di yüni. Ta trata di informashon tokante kiko un persona tin mester pa e por inisiá e proseso pa traha komo polis. E seshon di informashon ta ‘Live’ pa medio di ‘Facebook’ for di 7’or pa 8:30 di anochi.
“Tin un lista di rekisito, entre otro un persona mester tin 17 aña òf mas, Mester ta den proseso pa bai pasa reibeweis, e hende mester tin diploma pa landamentu òf ta trahando riba dje i diploma di MAVO, ta entre otro algun di loke ku mester, pa por sigui e estudio pa polis. Ta bai hasi tèst sikológiko i ta wak e área ku bo ta den, esaki i mas. Ta buskando hende hòmber i hende muhé pa okupá e funshon di polis.
No ta solamente hóben di 17 aña por solisitá. Hende di mas edat tambe por pasa e proseso pa bira polis. Ta buskando un kantidat di 20 persona pa bira polis pa traha na islanan ‘BES ’. Por solisitá for di awor te 10 di yüli 2020. E estudio pa bira polis ta tuma lugá na Boneiru loke ta di aploudí inmensamente, i e tin un durashon di 2 aña.
Bo tin kurashi i gana di sirbi komunidat di Boneiru, Sint Eustatius i Saba, ta abo ta e persona ku nos mester. Pues skucha e sekshon di informashon ku ta bibu i direkto 11 i 18 di yüni for di 7’or di anochi. Bo por tende i hasi pregunta pa bo ta bon informá loke ta nesesario pa por bira polis. Bai riba ‘facebook page’ di Korps Politie Caribisch Nederland (KPCN) pa mas informashon.


text:
For di Federacion Suramericano de Levantamiento de Pesas, Aruba Amateur Weightlifting Association a ricibi un invitacion pa Sr. Hugo Themen participa como referee internacional na e di XII Weganan Suramericano cu ta wordi teni for di 1 pa 15 oktober 2022 na e ciudad di Asuncion, Paraguay. En total a wordo invita 34 referee internacional di e continente Continetal pa dirigi e competencia di weightlifting. Tambe Hugo a topa cu dos Arubiano cu a wordo invita pa traha como referee den e Weganan cu ta Sr. Ronald Leito pa e deporte di L andamento y Sr. Giovanni Arends pa e deporte di Bodybuilding. Durante di e competencia di weightlifting por a wak bishita di Vice Presidente di COI Sra. Nicole Hoevertsz y Presidente di COA Sra. Wanda Broeksema cu a bin apoya e atleta di pesas Nataly Geerman cu a competi riba e dia ey.
Aruba Amateur Weightlifting Association ta manda palabra di pabien na Sr. Hugo Themen como referee internacional den e XII Weganan Suramericano Asuncion 2022.


text:
Tabata algun minuut prome cu 10’or di mainta cu un brommer estilo “Bajaj” tabata buta show y causa molester dilanti di EPB Hato. Den algun minuut Polis a presenta den forma di sorpresa. A atende cu e hoben responsabel pa e brommer.
E brommer tabata falta algun documento cu no tabata na ordo, e hoben si tabatin rijbewijs. Pickup di Polis a bin piki e brommer for di EPB Hato y hib’e Warda di Balashi. E hoben a keda na pia y lo tin cu paga pa asina saca e brommer bek for di Warda.
Ta net e siman aki ta siman di toets di CP na e dicho scol, enbes cu e studiantenan bay cas y siña, algun ta opta pa keda pafo di scol y causa molester na e bisindario.


text:
Kralendijk, The Bottom, Saba – Tantu na Boneiru komo na Saba mucha hòmbernan di 11 te 18 aña ta promedio mas positivo tokante nan felisidat ku mucha muhénan. Na Boneiru hóbennan ta bisa partikularmente ku nan ta hunga ‘game’ ku frekuensia den nan tempu liber, na Saba esei ta konta tambe pa palabrashon pa topa amigunan pafó di kas.
Riba ámbos isla mas di un kuart di e hóbennan ta duna di konosé ku nan ta fèrfelá nan mes ku frekuensia, partikularmente mucha muhénan na Saba ta fèrfelá nan mes frekuentemente. Esaki ta resultá for di sifranan nobo di e Investigashon di alumnonan Hulanda Karibense, ku a tene fin di 2020 den kuadro di e Monitòr di hubentut nashonal.
A puntra alumnonan[1] (te 18 aña) di enseñansa avansá (vo) i enseñansa profeshonal sekundario (mbo) pa duna un sifra di rapòrt entre 1 i 10 den ki grado nan ta sinti nan mes felis, i un sifra pa nan satisfakshon ku bida. Den 2020 hóbennan na Boneiru a duna promedio un 7,7 pa tantu nan felisidat komo nan satisfakshon ku bida. Na Saba nan a balorá nan felisidat ku un 7,1, nan satisfakshon ku un 6,7.
Mucha hòmbernan mas felis ku mucha muhénan
Tantu na Boneiru komo na Saba mucha hòmbernan ta sinti nan mes mas felis ku mucha muhénan. Na Boneiru mucha hòmbernan ta mas satisfecho tambe ku bida ku mucha muhénan, na Saba esaki ta kasi igual. Banda di esei hóbennan te 15 aña na Boneiru ta huzga tantu nan felisidat komo satisfakshon promedio mas haltu ku hóbennan di 15 te 18 aña. Na Saba pa ámbos grupo di edat esaki ta kasi mes haltu.
Hunga ‘game’ e dibertishon mas popular di mucha hòmbernan na Boneiru
Na Boneiru 43 porshento di e alumnonan di vo i mbo di 11 te 18 aña ta duna di konosé ku frekuentemente nan ta hunga ‘game’ den nan tempu liber[2]. Banda di esei nan ta hasi deporte relativamente frekuente (37 porshento), hopi bia nan ta hasi kosnan kreativo (35 porshento) i nan ta palabrá hopi bia ku nan amigunan pafó di kas (30 porshento). Mucha hòmbernan ta hunga ‘game’ mas frekuente (61 porshento) ku mucha muhénan (26 porshento); tambe nan ta hasi deporte mas frekuente i ta palabrá mas frekuente ku amigunan pafó di kas. Mucha muhénan al kontrario mas bia ta hasi kosnan kreativo: 39 porshento, kompará ku 31 porshento di e mucha hòmbernan. Trabou boluntario ta loke tantu mucha hòmber (17 porshento) komo mucha muhé (15 porshento) ta hasi ménos frekuente komo dibertishon.
Palabrá ku amigunan pafó di kas dibertishon importante na Saba
Na Saba 54 porshento di hóbennan di 11 te 18 aña ta duna di konosé ku nan ta palabrá frekuentemente ku amigunan pafó di kas. Esaki ta hasi esei un dibertishon popular riba e isla aki, meskos ku hunga ‘game’ (53 porshento), hasi deporte (52 porshento) i hasi kosnan kreativo (48 porshento). Meskos ku na Boneiru mucha hòmbernan ta hunga ‘game’ i hasi deporte konsiderablemente mas tantu ku mucha muhénan. Tambe mucha hòmbernan den nan tempu liber ta palabrá mas frekuente ku amigunan pafó di kas ku mucha muhénan. Riba tereno di kosnan kreativo kasi no tin diferensia entre mucha hòmber i mucha muhé, esaki kontrali na hóbenan di mes edat na Boneiru.
Partikularmente mucha muhénan ta fèrfelá nan mes ku frekuensia na Saba
Tantu na Boneiru komo na Saba mas di un kuart di e alumnonan di 11 te 18 aña di vo i mbo ta duna di konosé ku nan ta fèrfelá[3] nan mes ku frekuensia. Partikularmente mucha muhénan na Saba ta duna di konosé ku nan ta fèrfelá nan mes ku frekuensia: 44 porshento. Esaki ta kasi dos bia mas tantu ku bou di mucha hòmbernan, pero tambe mas ku bou di mucha muhénan na Boneiru (29 porshento). Partikularmente esnan di 11- te 15 aña na Saba ta fèrfelá nan mes relativamente mas frekuente, kompará ku hóbenan di mes edat na Boneiru.
Fuentenan
StatLine – Caribisch NL; vo en mbo scholieren, ervaren gezondheid en welzijnhttps://jmopendata.cbs.nl/#/JM/nl/dataset/20285NED
StatLine – Caribisch NL; vo en mbo scholieren tot 18 jaar, tijdsbestedinghttps://jmopendata.cbs.nl/#/JM/nl/dataset/20293NED
Lenknan relevante
StatLine – Jeugdmonitor StatLine Caribisch Nederland:
https://jmopendata.cbs.nl/#/JM/nl/navigatieScherm/thema?themaNr=20227
Onderzoeksbeschrijving – Scholierenonderzoek Caribisch Nederland
https://jeugdmonitor.cbs.nl/onderzoeksbeschrijvingen/Scholierenonderzoek
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Diaranson Minister Arends a yama parlamentario Miguel Mansur pa bin den Staten pa e mira tur e documentonan di e papelnan di screening di e ministro. Esaki pa motibo cu Mansur publicamente a declara cu tin algo di sconde. Pa mustra cu e declaracion di Mansur ta falso, Minister Arends a pone tur documento disponible. Mansur a prefera pa no bin mira e documentonan y cera conoci cu e realidad.
E siman prome e Parlamentario nobo y “relativamente” hoben tabata presente na un programa di entrevista y a scohe pa duna comentario negativo y completamente falso den direccion di Minister Arends. E parlamentario aki cu ta conoci pa su atakenan personal riba tur hende, tanto politico y no-politico, awo a scohe un ruta nobo y peligroso. Loke ta remarcabel no ta e nivel di tradicionalismo cu ela adapta den su strategia. Remarcable ta cu awor Mansur no ta trose berdad, pero ta simplemente inventa storia y pusha esaki den publicidad. Esaki apesar di ta proclama su mes como parti di “e generacion nobo di politica”.
Mansur a inventa un storia bisando cu minister Ursell Arends lo no a haal su screening. Mientras cu politica tradicional ta conoci pa trose berdad, e politica nobo di Miguel Mansur ta pa simplemente lansa mentira y calumnia y storianan sin ningun base. E lider di Accion21 cu tin 12 luna ta lamenta cu e no por ta forma parti di Gobierno, pero mirando su preferencia pa calumnia y negativismo, esaki realmente a resulta un bendishon pa tur hende.
Ta decepcionante con un politico nobo cu lo mester para pa respet, pa transparencia y sigur pa participacion awor ta baha na nivel di traha storia falso. Ta tristo cu ora cu ta pone documento pa e mes por bin mira e realidad cu su propio wowo, e ta nenga di bin mira. Como un lider hoben den politica ela priminti di duna aliento na bo comunidad pa medio di union, contructivismo y participacion activo.
Durante tratamento di presupuesto 2023, Minister Ursell Arends, a pone su screening di minister completo ter inzage di tur Parlamentario y call-out Mansur na su nomber, pa ofrece oportunidad pa un “persoonlijke feit”, asina e por bin aparece den sala di parlamento. E parlamentario tabata presente den edificio di parlamento pero lamentablemente no tabata tin e decencia di presenta pa mira e documentonan en cuestion. Presidente di Parlamento a indica cu Mansur tin henter dia pa presenta den sala y tuma nota di e documentonan. E tratamento di presupuesto a dura largo y ningun momento Mansur a haci acto di presencia.
Como hende bo mester tin e caracter pa para pa loke bo bisa publicamente y ora bo ta robes bezig bo mester por coregi bo mes. Ora nan retabo cu e berdad bo mester por enfrenta esaki tambe. Parlamentario Mansur ta conoci pa haci hopi pregunta, no semper relevante, pero ta cuestiona su participacion constructivo. Enfasis regularmente ta pa crea sensacionalismo y pidi pa atencion door di lanta stof. Ta parce cu Mansur ta mas interesa den trece un nivel nobo, pero den politica tradicional.
“Mi ta respeta cada persona y partido su decision pa campaña na cualkier momento cu nan kier,” minister Arends a bisa, “Pero insinuacionan no funda y lanta falso testimonio cu ta toca mi persona y mi famia tin un limite. No por ta asina cu bo ta “brand” bo mes como politica nobo recuriendo na accion cu ta peor cu politica tradicional mes.”


text:
Kralendijk, Boneiro, – Siman pasa, Dutch Caribbean Nature Alliance (DCNA) a tene su reunion bianual di hunta na Boneiro. E reunion di hunta di DCNA a proporciona un plataforma importante pa discuti y diseña strategia tocante e formanan mas efectivo di apoyo na e organisacionnan di maneho di area proteha (parkenan) den Caribe Hulandes a intercambia conocemento y experiencia. Cu voz uni, DCNA tin como meta salvaguarda naturalesa den henter e region.
DCNA ta un red di conservacion sin meta lucrativo cu ta brinda apoyo na e parkenan di e seis islanan di Caribe Hulandes. E reunion di Hunta di DCNA a crea un oportunidad importante pa cada un di e parkenan colabora, comparti recurso y intercambia informacion y idea. Trahando hunto, cada isla por siña di otro, maximisando nan exitonan y siña di e experiencianan mas desafiante.
E componentenan critico cu nan a discuti durante e reunion di Hunta tabata strategia DCNA 2030, desembolso di Fondo Fiduciario pa Conservacion di DCNA y strategia di recaudacion di fondo. Den e proximo añanan, DCNA lo aumenta su esfuersonan di recaudacion di fondo pa segura fuente sostenibel di financiamento pa conservacion di naturalesa. Durante e reunion, a presenta e prome draft di e portofolio di e proyecto di DCNA, basa riba e proyectonan cu e parkenan ta desea, cu lo yuda busca financiamiento pa proyecto specifico.
Ademas, secretaria y e gruponan di trabou di DCNA a brinda actualisacion pa mehora e esfuersonan di investigacion y monitoreo, y participacion di e hobennan. Tambe a haci presentacion e importante donante Blue Marine Foundation, World Wide Fund for Nature (WWF–NL) y Ministerio di Agricultura, Naturalesa y Calidad di Alimento (LNV). Ademas di e administradonan di conservacion y e diferente expertonan di e Hunta di DCNA, e organisacionnan aki a uni como observado hunto cu BirdLife Netherlands.
E ultimo dia di e reunion di Hunta, e participantenan a bay un excursion cu Mangrove Maniacs. Nan a siña tocante nan impresionante trabou di restauracion di mata di Mangel na Lac Bay y nan a yuda amplia un canal. Nan a siña valioso lesnan cu nan ta pasa pa e otro islanan di Caribe Hulandes.
E proximo reunion di Hunta di DCNA ta planea pa dia 12 pa dia 16 di april 2023 na Sint Eustatius.
Mantene bo mes informa
Pa sigui e actividadnan di DCNA, keda atento na e paginanan di red social di DCNA: Facebook (Dutch Caribbean Nature Allianse), Instagram (DCNAnature). Pa haya sa e ultimo den investigacion y monitoreo den Caribe Hulandes, sigura bo mes di inscribi bo na e boletin digital di tur luna BioNews (https://dcnanature.org/news/)
Di robes pa drechi: Sr. Arno Verhoeven (Director di DCNA), Sr. Erik Matroos (experto financiero), Sr. Jaime Saleh (Patrono), Sr. Paul Stokkermans (CARMABI Curazao), Sr. Ron van der Veer (experto den gobernacion), Sra. Hellen van der Wal (presidente di DCNA), Sr. Kai Wulf (Saba Conservation Foundation), Norman Kuiperi (Tesoro, experto financiero), Erik Boman (DCNA Vicepresidente, STENAPA St Eustatius), Leslie Hickerson (Nature Foundation St Maarten).


text:
Fair Trade Authority Curaçao (FTAC), departamento di Organisashon Atministrativo i Kontrol Interno (AO/IC) di Ministerio di Finansa, i departamento di Legislashon i Asuntunan Hurídiko (WJZ) di Ministerio di Asuntunan General a pone man huntu pa konhunto duna tayer na empleado públiko tokante regla di destaho.
Gobièrnu konosé for di 23 di yanüari 2018, den forma di e Dekreto Gubernamental Regla di Destaho (P.B. 2018, no. 9), regla nobo relashoná ku destaho. Ku asentuashon di su reglanan di destaho, gobièrnu ke stimulá e proseso di kompetensia na destaho di gobièrnu. Gobièrnu ta un di e dunadónan di trabou di mas grandi ora ta trata di destaho. Tur aña ta gasta miónes di florin di komunidat na por ehèmpel trahamentu i mantenshon di kaminda òf skol, òf na kompra di material pa skol i/òf kantor.
Gobièrnu ta boga pa un destaho hustu i dunamentu di trabou na e empresa ku ta ofresé den komparashon e mihó preis/kalidat. Maneho di gobièrnu ta pa stimulá esaki pa medio di kompetensia entre e empresanan ku inskribí. Pa un proseso di destaho optimal ta di importansia pa e empleadonan públiko ku ta embolbí den e destaho ta bon na altura di e reglanan di destaho i kompetensia.
FTAC ta para pa promoshon di kompetensia hustu na Kòrsou. Mas kompetensia ta kondusí na kresementu di ekonomia, kupo di trabou, preis mas abou i mihó kalidat di produkto i servisio pa komunidat di Kòrsou. Kompetensia inhustu por konsistí di por ehèmpel palabrashon entre kompania na destaho públiko; manera palabrashon entre esnan ku ta inskribí, tokante ken “por gana” un asignashon. Tambe ta yama esaki bid rigging. Pa medio di tal palabrashon ilegal, gobièrnu ta paga demasiado sèn na destaho, i al final ta e konsumidó komo pagadó di impuesto ta esun ku ta keda perhudiká. Den e tayernan FTAC lo splika kon empleado públiko di e servisio ku tin e destaho por rekonosé palabrashonnan ilegal na destaho. E empleadonan públiko por mèldu señal di palabrashon ilegal na FTAC, di manera ku FTAC por investigá palabrashon ilegal, i but e partidonan ku ta hasi nan mes kulpabel na esaki.
FTAC, WJZ en AO/IC huntu ku e empleadonan públiko di e tayer, ta informá tokante e reglanan nobo relashoná ku destaho i lo duna guia práktiko di manera ku e empleadonan públiko por rekonosé palabrashon pa formashon di kartel mas lihé. E tayernan ta tuma lugá durante di e periodo di 28 di novèmber 2018 te 30 di yanüari 2019. Mas o ménos 90 empleado públiko por partisipá na e tayernan akí.
Voor meer informatie over dit persbericht kunt u contact opnemen met mevrouw Jeanne Fabian (FTAC) op +(599-9) 461-0067


text:
Publiká riba 30 Mei 2022
Willemstad – Minister Tráfiko, Transporte i Planifikashon Urbano, Sr. Charles Cooper huntu ku Servisio pa Planifikashon Urbano (ROP) a hasi entrega di 5 pèrmit di konstrukshon mas korespondiente na e proyekto turístiko di impakto pa nos pais Kòrsou, esta Sandals Royal Curaçao. Esaki a tuma luga dia 30 di mei 2022.
Nos por a mira kon for di 2021 e proyekto aki a inisiá ku trabounan di konstrukshon i rekonstrukshon. Esaki kaminda ántes tabata Hyatt i despyes Santa Barbara Resort. Awor, konforme planifikashon di Sandals, e hotèl lo habri su portanan e siman aki. Ku e pèrmitnan di konstrukshon adishonal entregá áworaki, trabounan den e fasenan por sigui. Esaki ta un invershon promedio di mas o menos 65 mion US dòler.
Tambe, awor ku Sandals Royal Curaçao a risibí tur pèrmit di konstrukshon (8 na tur!) ta sigui ku e trámitenan na Ministerio di Desaroyo Ekonómiko pa asina risibí nan pèrmit di HORECA. Di e forma aki, nan ta finalmente kla pa habri nan portanan pa risibí turistanan tantu internashonal komo lokal.
Durante di tratamentu di e pèrmit di konstrukshon, diferente entidat di Gobièrnu a tene debido kuenta ku aspektonan importante manera, e parti di seguridat pa ku kandela, drenahe di awa pa ku e edifisio i tereno debí ku algun di e kamber lo ser situá riba laman na e parti sur na kosta di Pais Kòrsou.
Pa informashon general por tuma kontakto ku ROP via e number +5999433-3200. Tambe por manda Whats app na number di telefòn +5999511-8582 òf por manda e-mail na info.rop@gobiernu.cw.


text:
E Lider di AVP, mr. Mike Eman a splica e preocpacion cu nan tin cu e reto grandi cu cuido medico ta pasando aden na e momento aki cu e crisis alarmante di Covid-19 na Aruba y e medida di gobierno pa kita 60 miyon for di cuido medico.
E pression riba capacidad di cuido ta worde menciona tambe den e relato cu partido AVP a traha na Augustus 2020 despues di a Brainstorm cu e mundo medico. Un di e recomendacionnan e tempo ey caba, mr. Mike Eman ta bisa, tabata pa no sigui cu e austeridad aki pa locual ta trata e prespuesto di AZV pa cuido medico.
Den nos rapport nos a recomenda enfaticamente pa no sigui cu e austeridad aki. E pression tabata grandi caba riba cuido medico e tempo ey y ta sigui door di e crecemento grandi den casonan positivo.
E ta un reto pa atende cu tur e pashentnan cu ta yega hospital. “E ta pone un pression grandi riba tur esnan cu ta traha cu e enfermonan infecta cu Covid y tambe riba e cuido regular. Esaki ta cay atras cu hopi concecuencia, cu hasta por ta fatal”, e lider di AVP, mr. Mike Eman ta splica.
E pression t’asina enorme cu continuamente ta trahando na e punto di capacidad maximo y hopi urgente pa bin cu un expansion di capacidad pa trece un alivio y garantisa cu e calidad di cuido ta sigui.
A constata esaki durante un session di brainstorming cu AVP a tene riba e tema aki ya caba na augustus y awe e ta mas preocupante cu nunca.
Mr. Mike Eman ta bisa cu awor locual AVP a pone den su rapport na augustus 2020 ta worde confirma door di e grito di auxilio di e mundo di cuido medico, manera describi den e carta conhunto di sector medico di 12 di januari ultimo.
Den e carta di henter sector di cuido medico na Aruba, manda pa Gabinete Wever Croes y Parlamento, nan ta adverti cu cuido medico y acceso pa cuido medico na Aruba ta coriendo peliger.
E cortamento di 60 miyon tin concecuencianan grave pa cuido medico, e sector ta alarma. Den nan carta nan ta bisa: “E actual medidanan y esnan planea pa futuro pa loke ta bahamento di gasto den cuido ta nifica cu e acceso na cuido di AZV no ta sigur mas.
Riba término (mediano) largo e calidad di cuido no por word garantisa mas. E motibonan ta door di falta di personal califica, falta di espacio financiero pa inverti y inova y e crecemento continuo di necesidad di cuido.
Dentro di e sistema di AZV siguradonan mas y mas (y contra tarifanan halto) lo mester worde manda afo, of simplemente lo no haya e cuido cu segun ley nan tin derecho riba dje. E impacto di esaki riba e pashent, su famia, e comunidad y tambe turismo ta enorme”.
Mr. Mike Eman ta bisa cu partido AVP ta sostene e sector di cuido den nan peticion urgente na gobierno pa no corta exclusivamente pa loke ta e Aruba-zorgkorting den e sector di cuido, pero pa hisa e presupuesto di AZV pa asina por keda garantisa e acceso na cuido medico. Esaki no ta tempo pa corta den cuido medico mr. Mike Eman ta invatisa.


text:
ORANJESTAD,Aruba
Aruba a conoce un situacion hopi serio den e ultimo simannan cu ta e Coronavirus (COVID-19).
Esaki a conduci cu nos a conoce un TOQUE DE QUEDA y na unda nos di Cuerpo Policial ta trahando incansablemente pa cu esaki.
Cuerpo Policial a haya diferente donacion y nos kier a gradici cada un di nan pa cu e bunita gesto aki pa nos organisacion.
For di dr Marshman nos a haya mondkapjes . Di parti di Taco Bell nan a zorg pa coy come pa e polisnan trahando anochi. Di parti di Playa Liquor and Bottling Company caha di wipes .
Cuerpo Policial ta gradici cada un di nan di curason y lo zorg pa tur material wordo parti den e diferente districtonan


text:
Ku regularidat Fundashon pa Konsumidó i departamentu di inspekshon di Ministerio di desaroyo Ekonómiko (MEO) ta hasi komparashon di preis basá riba e asina yamá Makutu NO regulá. Gran parti di e produktonan den e makutu aki ta produktonan den bòter òf den bleki. Por ehèmpel fruta, karni, piska, Mayonaise, jam, pindakaas i berdura den bleki. E makutu aki ta konsistí tambe di karni i berdura di ‘diepvries’. Durante e luna di januari MEO a anotá preis di 184 produkto na 15 diferente establesimentu. E establesimentunan ku a forma parti di e komparashon di preis aki ta: Arco Irs, Bon Bini, Boulevard Market Place, Centrum Mahaai, Centrum Piscadera, Dande, Esperamos, Luna Park, L-Z-F, Mangusa Hyper, Mangusa Rio, New Plaza/Ruyterkade, Supermarket 2000, Vreugdenhil i Zhifeng.
Bon Bini supermarket, e supermerkado ku mas produkto na un preis ekonómiko! (for di e makutu di produkto ku a keda selektá)
Resultadonan di e komparashon di preis aki ta indiká ku Bon Bini supermarket ta e supermarket ku tin mas produkto na un preis mas ekonómiko. For di e 184 produktonan ku a keda pre selektá, e supermerkado aki ta’tin un kantidat di 56 produkto na un preis mas kumbiniente. Mangusa Hypermarket ta keda na di dos lugá ku 31 produkto i Mangusa Rio na di 3 lugá ku un kantidat di 27 produkto na un mihó preis.
Bon bini supermarket ta mas mihó surti. (for di e makutu di produkto ku a keda selektá)
A base di e resultadonan di e komparashon di preis aki tambe Fundashon pa Konsumidó por a tuma nota di e supermerkado ku tin mas produkto optenibel den rèki. Na momentu di e anotashon di preis, Bon bini supermarket tabata tin 135 produkto den stòk.Mangusa Hypermarket tatin 134 I Esperamos supermarket un total di 128 produkto.
Ku e resultadonan aki Fundashon pa Konsumidó ke konsientisá nos konsumidónan pa konsultá e lista di komparashon di preis aki i kompará semper promé ku kumpra. No lubidá di kontrolá fecha di vensementu riba etikèt di e produkto ku bo tei kumpra. Pa kualke pregunta òf remarke tokante di e komparashon di preis por yama Fundashon pa Konsumidó via telefòn na 462-6666. Si bo ta interesá di risibí e lista di komparashon di preis, manda nos un e-mail na info@fundashonpakonsumido.org
Fundashon pa Konsumidó ta un organisashon independiente ku ta sali na interes di e pueblo kumpradó. E publikashon aki ta konta ku ouspisio di Ministerio di Desaroyo Ekonómiko.


text:
Den maneho di salud na Aruba tin masha hopi keho apesar cu tin un seguro general cu ta cubri henter pueblo. E problema cu salud ta enfrenta ta: lista di espera largo. Esaki ta paso e continuidad di e servicio medico ta stop y cumula ora e dokter tin y ta obliga di bai un congres y mester tuma vakantie of si e bira malo etc. E ora ey no tin ningun hende den su luga. Paso e dokter cu mester tuma su luga no por tuma tur patient, lagando esaki solamente pa emergencia so y e lista di espera ta bira largo, si tin di busca un dokter di afo pa suplente esaki mester wordo paga pa e dokter mes es decir , ticket, hotel, auto y salario.
Si ta e caso di hospital ta mesun schalering di salario pero e dokter di afo no ta mira ni e mitar di e pashentnan atrasa. Dus e lista di espera ta keda bira largo. Pakico asina hopi problema? Paso e reglanan tanto di hospital como di AZV ta basa riba un manpowerplanning cu criteria di Hulanda, cual no ta pas pa Aruba, nan kier dokter caro di Hulanda como suplente, pero cu ni por hasi e trabao. Nos di ReD kier flexiblilisa e admision di dokter na Aruba pa por hanja mehorasion di e cuido dor di implementa Arubig pa nos mesun specialistanan cu a studia den region.
AZV solamente ta spaar placa riba dokter y botica y no riba nan mes! Mehora e importasion di remedi na alcance di un y tur! Y cuminsa stop e persecusion di specialista di manera injusto.
Que hubo di prevencion ? E conscientisacion ta cuminsa na skol. Mester bin cu e intervension di e instancianan cu ta encarga di prevension pa pone nan traha cu muchanan, pa familia planea, dietista, dokternan den campo di Soas, sicologo pa evita e malesa di adiccion.
E derde lijn ta esun cu nos no tin na Aruba. Awor aki e eerste lijn a wordu reforza cu hendenan no medico, awor sigur a alivia 2de lijn paso e pashent ta bai di eerste pa derde lijn mesora! Pero e ta mucho laat y e eerste lijn a rek en trek e pashent sin tin un diagnose. Mi ta ripiti sin un diagnose, un sospecho no ta diagnose, manda hende malo cas bao sospecho ta negligencia. Nos di Red ta bai cambia e forma cu e dokter ta traha, e mester genera un diagnostico dirigi na loke e ta hanja riba e pashent.
Ora bo ta kere cu bo ta perfecto bo no por cambia paso bo no ta mira bo defectonan. Esey ta AZV y HOH.


text:
Den cuadro di conferencia tocante preparacion y resiliencia den caso di disaster
ORANJESTAD – siman pasa a tuma luga un conferencia organisa pa World Bank y otro organisacionnan internacional, den cual a trata e tema di preparacion y resiliencia di paisnan den region di Caribe den caso di calamidad of disaster y capacidad financierp pa atende cu esaki. Bureau Rampenbetsrijding Aruba (BRA) a atende e conferencia aki como parti di e delegacion di Aruba y como e instancia cu tin e responsabilidad pa prepara Aruba den caso di cualkier disaster. Den cuadro di esaki a tuma luga un excursion pa cual BRA a prepara un “Tier-2 commanding control” pa World Bank por haya un bista di e capacidad cu Aruba tin te cu aworaki pa responde den caso di un incidente.
Director di BRA Rino Hermans a splica cu a prepara e setup cu ta yama “Tier-2 commanding control” cual ta wordo uza den caso di un incidente grandi. A scoge Santa Rosa pa realisa e setup pa asina esnan di World Bank por wak e capacidad cu Aruba tin te cu aworaki pa responde den caso di un incidente grandi. E setup ta tuma luga den 40 minuut pa ta operacional y cu por atende victima. Sr. Hermans a sigui splica cu Manera cu ta conoci, Aruba su economia ta chikito. Esaki ta haci cu mas lihe cu por recupera for di un incidente ta mas lihe e economia ta cuminsa daai.
“Mi ta kere cu esnan di World Bank lo keda impresiona di e capacidad cu Aruba tin te cu aworaki basa riba propio forsa. Awo nos ta bay negocia di kico mas nan por sostene Aruba cu ne, pa por sigui fortifica nos capacidad logistico. Pa Aruba por responde y recobra economia hopi mas liher den caso di cualkier evento grandi cu sosode cu ta impacta nos mobilidad,” sr. Hermans a termina bisando.


text:
Oranjestad-Ta hopi dificil ora un hende keda diagnostica cu cancer. Hopi bes banda di esaki, ainda mayornan mester pensa ta con nan ta bai bisa nan yiunan cu nan of un otro ser keri tin cancer. Nan tin miedo di e forma con e muchanan lo reacciona. Con hoben cu un mucha ta, un cos ta sigur y esey ta cu e por sinti cu algo no ta bon. Si bo no informanan kiko ta pasando, nan por asta bai imagina cosnan mas pio di loke e situacion ta. No ta facil, pero ta esencial pa splica un mucha kiko ta pasando cu su ser keri.
Den un serie di articulo Koningin Wilhelmina Fonds Aruba lo duna splicacion riba kiko pa haci den situacionnan specifico. E siman aki nos lo enfoca riba con pa papia cu un mucha riba e diagnostico di dokter. Bon comunicacion cu e mucha ta esencial pa asina yuda e famia deal cu e situacion mihor.
Ta hopi importante pa papia habri cu e mucha desde un comienso. Asina cu e adulto ricibi e diagnose di dokter e por cuminsa splica e mucha den un forma cu ta apto pa su edad. Ora bo comparti informacion cu e mucha desde tempran, esaki lo haci e experiencia aki menos spantoso p’e. Esaki no kiermeen cu papia di cancer ta facil. Sigientemente algun tips na momento cu bo tin cu papia cu un mucha over di cancer:
1. Prepara di antemano kiko bo kier bai bisa
Hopi mayor ta haya mas facil pa papia cu e mucha si nan a prepara esaki di antemano of a scirbi tur loke nan kier bisa. Tin mayornan ta haya mas facil si nan pareha of un otro persona di confiansa ta hunto cu nan. Tambe ta mihor si e momento cu bo escohe pa papia cu e mucha ta uno trankilo y cu tur hende ta calmo. Si bo tin yiunan di diferente edad, ta mihor pa papia cu esnan mas biew prome. Kisas asta nan lo kier yuda na momento cu bo mester bai papia cu esnan mas chikito. Trata di tene e conversacionnan aki no mucho apart di otro ya asina tur hende ta na altura di e situacion y por sostene otro.
2. Determina e tono den cual bo ta bai hiba e combersacion
Mesun importante cu e contenido di e combersacion, ta e tono den cual bo ta hiba e combersacion. Uza un tono di voz calmo y sigur. Asta si bo gemoed yena y bo bira tristo, esaki lo yuda e mucha mira cu bo ta purbando di deal cu e situacion. Si bo yiunan bira overstuur y nan kier bai, bisanan cu bo ta compronde cu e combersacion aki no ta uno facil y cu e ta dificil pa nan tambe. No papia mas largo cu nan ta dispuesto pa scucha. Corda cu mucha chikito tin un attention span mas cortico.
3. Considera e edad di bo yiu
Corda cu cada edad ta compronde cosnan na un forma diferente. Ora bo papia cu e mucha, percura pa esaki ta na un nivel cu e por compronde. Uzando un vocabulario comprendibel y cu e mucha ta custuma cune, ta haci cu e lo compronde e situacion mihor. Usa palabranan simpel y terminonan concreto. Ta hopi importante pa bo splica e mucha cu cancer no ta contagioso. Muchanan chikito hopi biaha ta pensa cu ora bo ta malo ta trata di algo cu ta pega. Splicanan cu nan por brasa y sunchi nan ser keri sin ningun problema.
Si e mucha tin pregunta, prepara pa contesta nan preguntanan y splicanan kiko cancer ta, ki tipo di cancer bo tin y unda bo tin e. Splica mihor cu bo por y no splica e cosnan mas dificil di loke ta necesario. Si bo no sa un contesta, bisa e mucha cu bo lo contest’e despues.
4. Pidi asistencia profesional
Si bo mester di guia profesional prome cu bo papia cu bo sernan keri, no duda na tuma contacto cu un instancia profesional. Bo por papia cu bo specialista of un otro persona di confiansa. Bo por aserca Koningin Wilhelmina Fonds Aruba tambe pa guia y asistencia. Nos tin gruponan di sosten unda cu bo por papia cu otro hendenan cu a pasa den experiencianan similar y asina boso por comparti experiencia y yuda otro. Tambe nos tin foyetonan cu informacion riba diferente topico cu por yudabo den e momentonan cu mester di dje. Bo por pasa na nos Centro di Informacion na Spinozastraat 9 of tuma contacto cu nos via nos FaceBookpage Koningin Wilhelima Fonds Aruba. Tambe por yama na 5820412.


text:
Edifisionan
Edifisionan di Parlamento
Edifisio kaminda BNA tabata, situá na Breedestraat (P). Den e edifisio aki ta ubiká frakshonnan di Parlamento i nan kolaboradónan i tambe personal di Grefi. Den e edifisio tin un sala di reunion grandi kaminda komishonnan di Parlamento por reuní;
Edifisio kaminda tabata La Bonansa, situá na Breedestraat (P). Den e edifisio aki tambe ta ubiká frakshonnan di Parlamento i nan kolaboradónan i mas personal di Grefi;
Edifisio “Stadhuis” situá na Wilhelminaplein 4. Den e edifisio aki mayoria di e personal di Grefi ta ubiká. E edifisio tin e sala di reunion di Parlamento mes.


text: KRALENDIJK –- Djasabra mèrdia alrededor di 12’or tabatin diferente suseso práktikamente simultaniamente. Ta trata di un aksidente dilanti di Tung Fong Store N.V. kaya Korona, i un insidente “Hit and Run” na altura di e rotònde pega ku Botika Sabana. E aksidente na kaya Korona tabata entre dos vehíkulo, kaminda 1 a dal tras di e otro. Loke a sosodé na altura di e rotònde di Botika Sabana, e reportero di radio Live 99.9 FM kende a presentá na e sitio no a risibí sufisiente informashon kiko a sosodé. Ambulans i algun persona tabata na e sitio papiando ku polis. Informashon no ofisial ku Radio Live ta disponé di dje, un vehíkulo a alkansá un hóben riba baiskel i despues e vehíkulo a kore bai for di e sitio. E situashon ta loke nan ta yama “Hit and Run”. E kaso ta bou di investigashon. E ambulans ku tabata stashoná den e otro kaya di e rotònde, tabata relashoná ku loke a sosodé kaminda un outo a dal un hóben riba baiskel.


text:
WILLEMSTAD/PHILIPSBURG — Mirando e posishon sólido di divisa i kobertura di importashon den e union monetario, Centrale Bank van Curaçao en Sint Maarten (CBCS) lo mantené e direkshon aktual di su maneho monetario. No opstante, CBCS su Komité di Maneho Monetario (abreviá na ingles komo MPC) lo sigui vigilá desaroyo ekonómiko den e union monetario djaserka, spesialmente e indikadónan di mas importante pa polítika monetario, i lo adaptá e maneho monetario si ta nesesario. For di e di dos mitar di 2021, ekonomia di Kòrsou i di Sint Maarten a kuminsá duna señal di rekuperashon, impulsá na promé lugá pa un rekuperashon vigoroso den aktividat turístiko. Mirando e desaroyo akí, aktualmente CBCS ta proyektá un ekspanshon di PIB real di 6,1% pa Kòrsou i 14,3% pa Sint Maarten na 2022. A ahustá e perspektiva ekonómiko pa 2022, adoptando proyekshon ménos positivo pa tur dos pais kompará ku loke a publiká na desèmber di 2021, debí ku inflashon ta surpasando e nivel proyektá i esei lo frena e desaroyo di entrada disponibel, loke na su turno lo afektá konsumo privá. E nivel mas haltu di inflashon ta reflehá prinsipalmente e oumento eksorbitante den preis di materia prima riba merkado internashonal i e trabanan den e kadena di suministro ku probablemente lo persistí den transkurso di 2022. ‘No opstante, e union monetario tin un posishon di divisa sólido. For di fin di 2019, apesar di e kontrakshon ekonómiko fuerte ku e pandemia di COVID-19 a trese kuné, reserva ofisial bruto (ku eksepshon di e reserva di oro) a registrá un tendensia di oumento konstante’, segun presidente di MPC, José Jardim. E tendensia akí ta debí prinsipalmente na (1) e sosten di likides risibí di Hulanda den kuadro di e pandemia, (2) e transferensianan di World Bank den kuadro di rekonstrukshon di Sint Maarten despues di Orkan Irma i (3) e fiansa ku gobièrnu di Kòrsou a risibí for di estado hulandes pa finansiá e terminashon kontrolá di e operashonnan di Girobank N.V. Aktualmente, e nivel di kobertura di impuesto ta na 7,1 luna; kómodamente mas haltu ku e norma di tres luna. E nivel eksepshonalmente haltu akí di kobertura di importashon ta un refleho di e nivel haltu di reserva ofisial bruto i e echo ku ainda importashon di produkto i servisio a keda bou di e nivel di promé ku e krísis di COVID-19.
Mientrastantu, for di fin di 2019, e bankonan komersial a bin ta registrá un tendensia di oumento den likides, sin ta duna niun señal di bahada riba término korto. No opstante, na 2021, e oumento den krédito ekstendé na sektor privá tabata moderá, ku un promedio anual di 1,3%, i tabata henteramente debí na e oumento den fiansa hipotekario.
WILLEMSTAD/PHILIPSBURG — Mirando e posishon sólido di divisa i kobertura di importashon den e union monetario, Centrale Bank van Curaçao en Sint Maarten (CBCS) lo mantené e direkshon aktual di su maneho monetario. No opstante, CBCS su Komité di Maneho Monetario (abreviá na ingles komo MPC) lo sigui vigilá desaroyo ekonómiko den e union monetario djaserka, spesialmente e indikadónan di mas importante pa polítika monetario, i lo adaptá e maneho monetario si ta nesesario. For di e di dos mitar di 2021, ekonomia di Kòrsou i di Sint Maarten a kuminsá duna señal di rekuperashon, impulsá na promé lugá pa un rekuperashon vigoroso den aktividat turístiko. Mirando e desaroyo akí, aktualmente CBCS ta proyektá un ekspanshon di PIB real di 6,1% pa Kòrsou i 14,3% pa Sint Maarten na 2022. A ahustá e perspektiva ekonómiko pa 2022, adoptando proyekshon ménos positivo pa tur dos pais kompará ku loke a publiká na desèmber di 2021, debí ku inflashon ta surpasando e nivel proyektá i esei lo frena e desaroyo di entrada disponibel, loke na su turno lo afektá konsumo privá. E nivel mas haltu di inflashon ta reflehá prinsipalmente e oumento eksorbitante den preis di materia prima riba merkado internashonal i e trabanan den e kadena di suministro ku probablemente lo persistí den transkurso di 2022. ‘No opstante, e union monetario tin un posishon di divisa sólido. For di fin di 2019, apesar di e kontrakshon ekonómiko fuerte ku e pandemia di COVID-19 a trese kuné, reserva ofisial bruto (ku eksepshon di e reserva di oro) a registrá un tendensia di oumento konstante’, segun presidente di MPC, José Jardim. E tendensia akí ta debí prinsipalmente na (1) e sosten di likides risibí di Hulanda den kuadro di e pandemia, (2) e transferensianan di World Bank den kuadro di rekonstrukshon di Sint Maarten despues di Orkan Irma i (3) e fiansa ku gobièrnu di Kòrsou a risibí for di estado hulandes pa finansiá e terminashon kontrolá di e operashonnan di Girobank N.V. Aktualmente, e nivel di kobertura di impuesto ta na 7,1 luna; kómodamente mas haltu ku e norma di tres luna. E nivel eksepshonalmente haltu akí di kobertura di importashon ta un refleho di e nivel haltu di reserva ofisial bruto i e echo ku ainda importashon di produkto i servisio a keda bou di e nivel di promé ku e krísis di COVID-19.


text:
Den e artíkulo aki, 10-10-10 no solamente ta e fecha di nos status konstitushonal nobo, pero tambe e ta para pa e kontenido di e status. Na víspera di konmemorashon di e di 7 aniversario, mi ta konkluí un bia mas ku 10-10-10 a keda fundá riba un fundeshi defekto. Polítikonan a bende nos ku si sali for di e konstelashon di Antia Ulandes i bira Kòrsou outónomo, adelanto pa pueblo lo bin outomátikamente. Lo eliminá e buriku di karga i tur plaka di belasting lo keda akinan, garantisando bienestar.
Tabatin mandatario ku a mira 10-10-10 komo un remplasá “Antia Ulandes” pa “Kòrsou” den Statüt. No tabatin interes pa diskutí e struktura nobo di ámtenar, status di polítikonan sospechá i kondená pa sierto krímen, kalidat di nos demokrasia ni mehorashon di enseñansa ku ta e aspekto mas importante den desaroyo di un pais. A bai di akuerdo ku Ulanda su eksigensia pa krea un solo banko sentral pa Kòrsou i Sint Maarten apesar ku tur dos isla a skohe pa outonomia den maneho finansiero i makro-ekonómiko. Awe ainda nos ta usa un moneda di un pais ku no ta eksistí i ta mará den un union monetario sin kurso.
Echo ta ku esnan responsabel pa e desmantelashon tabata biba den nan mes mundu. Un mundu di pretenshon di éroe ku estatua i nòmber di kaya. No a traha riba e fundeshi, riba e kontenido. Un diferensia grandi por sierto tempu ku dr. Moises Frumencio da Costa Gomez (Dòktor) den añanan 40 a lucha pa nos outonomia. Dòktor, for di 1935 den su tésis ” Het Wetgevend Orgaan van Curaçao” i siguidamente den un seri di diskurso detayadamente a plantea e base filosófiko di e status konstitushonal nobo ku a drenta na vigor na 1951 (Interimregeling) i 1954 (Statuut).
Awe nos ta paga e preis haltu pa un kambio konstitushonal sin un fundeshi fuerte. Nos ta puntra unda e bienestar outomátiko a keda? Despues di 7 aña nos mester akseptá ku kambio konstitushonal so, no ta trese adelanto. Adelanto ta bin ku trabou duru i prinsipalmente ku kurashi pa tuma e desishonnan nesesario, apesar ku nan ta polítikamente impopular.
Mester stòp di kere ku ta otronan lo salba nos. Nos historia a demostrá ku e kerementu den milager manera Guandong Zhenrong, Sambil, 80/20, PDVSA, BOO, un tratado fiskal ku Merka, Texas Instruments no ta trese desaroyo duradero. Laga nos pone dilanti ku ta nos ta e proménan responsabel pa nos bienestar. Nos mester ta konsiente ku bienestar nunka a surgi diripente òf outomátiko. Laga nos drecha kalidat di e hendenan ku nos ta skohe pa representá nos i eksihí hende kapas ku no ta bolbe gaña ku nos problema ta asuntu di sistema di gobernashon o konstitushon.


text:
tokyo 2020
-
News
Ceremonia Despedidad
Ceremonia di Despedida pa e delegacion di Aruba cu lo sali pa e Weganan Olimpico di Tokyo, Japon. Dialuna anochi…Read More »
-
News
Uniforma a wordo desvela
Comite Olimpico Arubano a desvela nan uniform deportivo pa e Weganan Olimpico di Tokyo 2020 E companía Totto cu a…Read More »
-
News
Pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
News
Pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
News
Shanayah Howell bek na Aruba
Atleta elite di bikecross, Shanayah Howell a regresa Aruba Cu dos medaya di Plata conkista den e competencia di UCI…Read More »
-
News
Conoce pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
News
Beca Olimpico pa Shanayah Howell
Atleta elite di BMX, Shanayah Howell ta elabora riba su beca Olimpico cu lo yuda den su preparacion pa e…Read More »
-
News
Howell a firma su Beca Olimpico
Atleta Shanayah Howell a firma su beca Olimpico esaki como parti di su preparacion pa Tokyo 2020. Despues cu siman…Read More »
-
Tokyo2020
Nicole Hoevertsz ta papia riba e tema di Corona Virus
Actualmente tin consternacion den e mundo deportivo riba loke ta trata e Corona Virus cu a presenta su mes den…Read More »
-
News
Nicole Hoevertsz nombra pa dos puesto importante
Comite Olimpico Internacional ta nombra miembro di Comite Ehecutivo di IOC, Sra. Nicole Hoevertsz pa dos puesto importante den e…Read More »


text:
Gobièrnu por tuma pasonan nesesario den kaso di abusu di preis riba produkto i/òf servisio
Gobièrnu por tuma pasonan nesesario den kaso di abusu di preis riba produkto i/òf servisio
Geplaatst op 05 March 2020 dor di Ministerio Desaroyo Ekonómiko
WILLEMSTAD- Teniendo kuenta ku e pandemia resien di e vírùs di Corona, nos pueblo tambe a kuminsá tuma medidanan di prekoushon i oumentá higiena pa asina minimalisá ekspanshon di bakterianan infeksioso por lo general pero prinsipalmente na e momentunan aki e bakteria di COVID-19. Mirando esaki, Minister Giselle Mc William huntu ku Ministerio di Desaroyo Ekonómiko(MEO) ta emití un alerta general na komersiantenan lokal kontra posibel maluso di preis riba produktonan básiko di higiena i protekshon personal durante e temporada aki.
Gobièrnu di Kòrsou, pa medio di Ministerio di Desaroyo Ekonómiko, ta regulá preis máksimo pa produktonan di promé nesesidat pa medio di e Makutu Básiko. Sinembargo gran parti di e produktonan ku ta keda usá pa higiena i protekshon personal kontra bakteria no ta kai bou di e Makutu Básiko aki. Apesar di esaki, nos lei i reglamentunan pa loke ta trata regulashon di preis di produkto i servisionan (PB 1961 no 117) ta duna Gobièrnu e espasio pa por tuma medidanan nesesario si akaso konstatá ku komersiantenan ta apliká preisnan eksorbitante basá riba e demanda ku a surgi resien.
Artíkulo 2 di e lei aki ta indiká ku minister lo por prohibí pa bende, hür òf ofresé e produkto òf servisionan enkuestion na un preis mas haltu òf mas abou di loke esaki disidí. Lokual ta nifiká ku den un kaso similar e komersiante lo ta obligá na tene su mes na e preis stipulá pa minister.
Teniendo kuenta ku interes general den prevenshon di ekspanshon di vírùsnan manera esun ku mundu ta konfrontá aktual, un oumento di preis di produktonan di higiena i protekshon personal ta violá tantu kódigonan moral komo tambe leinan eksistente di nos pais. Minister di Desaroyo Ekonómiko, sra Giselle Mc William ta enfatisá den e kaso aki ku ta di sumo importansia pa apesar ku nos ta den un merkado liber, komersiantenan lokal atené nan mes na preisnan hustu i rekto pa loke ta trata produktonan pa higiena i protekshon durante e temporada aki.
Den e dianan benidero minister Mc William a indiká na e tim di inspekshon di e ministerio pa intensifiká kontrolnan i paga èkstra atenshon na iregularidat den preisnan durante kontrolnan rutinario ku e tim ta ehersé. Tantu e minister komo tambe ministerio di Desaroyo Ekonómiko sinembargo ta hasi un yamada na pueblo tambe pa duna un man den esaki. Si akaso komo konsumidó bo tuma nota di un oumento di preis eksorbitante riba produktonan pa higiena i kuido personal, alertá nos di esaki mandando un whatsapp na +599 9 511-1444.
Na final semper hasi un eskoho sabio na unda bo ta gasta bo plaka. Si den un establesimentu bo nota ku e preisnan ta eksorbitantemente haltu, bo por skohe semper pa gasta bo plaka na un establesimentu diferente.


text:
ORANJESTAD,Aruba
Pa exactamente 9or di anochi Toque de Queda a cuminsa. Sinembargo polisnan tabata tin man yen mirando cu varios hende no ta compronde kiko ta significa Toque de Queda. Toque de Queda ta nifica pa bo ta den bo CAS no de bo cura di cas ni tampoco pafo di bo cura di cas. Por a mira varios accion di Polis y asta detencion. Esakinan tin su consecuensia cune mirando cu for di principio gobierno di Aruba a anuncia e Toque de Queda di 9or di anochi pa 6or di mainta. Esnan cu no ta cumpli cu esaki y cu polis a detenan lo ricibi un multa basta pisa pa incumplimento di e peticion di gobierno. E Arubiano News ta sugeri pa tur hende keda paden mirando cu esaki ta un peticion national di Gobierno di Aruba mirando e situacion di coronavirus cu ta aumentando na Aruba. Importante ta pa cuida bo salud sigui e consehonan di DVG pa abo yuda stop di PLAME!


text:
ORANJESTAD,Aruba
Aruba Airport Authority N.V. (AAA) ta informa cu riba e pago di taxistanan cu tin un regla di conducta firma cu Aeropuerto Internacional Reina Beatrix, AAA lo aplica un nota di credito riba e pago anual di e quota di mantencion pa e luna di April y Mei 2020, pa cada taxista basa ariba e pago haci caba pa e aƱa 2020 pro rata ariba e dos (2) lunanan di tarifa anula.
Pa loke ta e pago mensual y/of anual di Car Pass pa para den e parkeo cu dak of sin dak na Aeropuerto Internacional Reina Beatrix, AAA lo aplica un nota di credito riba e pago mensual y/of anual di e quota pa e luna di April y Mei 2020, pa cada doƱo di un Car Pass basa ariba e pago haci caba pa e aƱa 2020 pro rata ariba e dos (2) lunanan di tarifa anula.
AAA lo sigi monitorea Gobierno su reglanan, recomendacionnan y restriccionnan mensualmente y si mester tuma decisionnan adicional tocante e tarifa anula, esaki lo wordo comunica debidamente.


text:
Siman cu a pasa tabata siman di presion halto, aki na Aruba y mundialmente tin e problema cardiovascular. Wit Gele Kruis semper a traha riba e topico aki, cu ta yuda pashent cu presiona halto y combina cu sucu. Segun WGK, Aruba ta keda score halto pa presion halto.
Director di Wit Gele Kruis, Gino Goeloe, ta expresa cu nan. ta keda enfatisa riba prevencion, e casonan di stress, bebemento, humamento ta algo cu ta hunga un rol. Tin cholesterol, sobrepreso, obesidad y poco actividad. Nan mester bin cu programa pa educa pa mas movecion.
En berdad ta wak hende ta cana na linear park of haci un poco mas movecion, pero e abuso di alcohol, mester baha man na comemento cu vet y salo ‘presion halto ta bay cu salo’. “Nos di WGK ta keda educa nos comunidad pa biba un bida saludabel. Nos tin cu preveni malesa, preveni di bay hospital pa motibo di stroke of ataca.”
Te dia di awe, Goeloe ta bisa cu pa siman ta haya tres caso di stroke of atake di curason na hospital anto esey ta algo cu tin bahe y evita. Di parti WGK semper a enfoca riba prevencion. Nan a bisa gobierno y AZV pa hinca mas placa den prevencion. Pa por tin POH den cada oficina di dokter.
Un otro punto cu nan ta enfoca ta e parti di scolnan saludabel, expande na mas scolnan saludabel. Actualmente tin 12 scol pero ta importante pa cuminsa for di basis, kleuter ‘for di chikito’ pa asina educa muchanan y ta mas consciente. “Mi deseo lo ta pa aki dies aña Aruba lo ta un one happy healthy Island.”


text:
Nos Enfoke
Nos ta hasi tur loke nos por huntu ku partnernan lokal pa protehá i restorá e medio ambiente marino den Karibe Hulandes. Kon realmente nos ta hasi esei, esta protehá e medio ambiente marino?
Miéntras e impakto di kambio di klima ta oumentando den forma di oséanonan ku ta birando mas ásido, temperatura di laman ku ta subiendo, i mas, nos meta ta pa konektá e kompromiso mundial pa redusí emishonnan di CO2 na formashon di refnan di koral resiliente i espesienan emblemátiko saludabel ku por resistí e preshonnan akí. WWF-NL su dos metanan prinsipal di konservashon riba término largu pa Karibe Hulandes ta:
Nos ophetivo ta pa duna inisio na, fasilitá i sostené inisiativanan lokal i tambe desaroyá proyektonan nobo den kooperashon ku organisashonnan lokal i regional. Kaminda ta posibel, WWF-NL lo enbolbí komunidatnan lokal i konsientisá nan tokante e nesesidat pa sostené e medio ambiente natural i e menasanan ku esaki ta enfrentá, p’asina krea un mundu den kual hende i naturalesa ta biba den harmonia.
Nos lo hasi esaki dor di sostené i ehekutá programanan edukashonal en general i na skolnan, krea eventonan pa i huntu ku komunidatnan lokal, i sigurá partisipashon di ‘stakeholdernan’ lokal den proseso di tuma desishon. Esaki mester hiba na un oumento den konosementu, mas sosten di organisashonnan lokal pa huntu alkansá metanan di konservashon, i mas benefisio p’e komunidatnan akí.
WWF-NL i su ret mundial ta permití nos pa duna apoyo i direkshon na organisashonnan lokal, mehorá gobernansa, yuda (ko-)desaroyá Áreanan Marino Protehá, implementá plannan pa maneho di peska, sostené restorashon aktivo di naturalesa, i konektá e aspektonan akí ku otro pa duna un vishon general di loke por ser lográ.


text:
E atleta Yuri van Gelder a pèrdè kaso kontra NOC*NSF
NOC*NSF no tin nodi kambia e desishon di a saka van Gelder for di Weganan Olímpiko. Korte na Gelderland a rechasá tur eksigensia di e gimnasta. “Tur kos a kaba pa Yuri van Gelder” asina e reportero Marc Hamer a bisa na Radio 1. Hues no a amplia riba e diktámen. E detayenan ta bini otro siman. NOC*NSF a reakshoná mesora despues di e veredikto. “E desishon aki ta nifiká ku Weganan Olímpiko a kaba pa e atleta. Ta un lástima ku e kaso mester a yega korte.”
No tin apelashon. Van Gelder Van Gelder lo no apelá. Asina su abogado a duna di konosé. Ya ku el a pèrdè e kaso, e gimnasta mester paga gastunan di e proseso, balorá na 1435 euro. Djaluna ku a pasa, a manda Van Gelder kas. E no tabatin mag di keda Rio mas, despues ku el a sali anochi for di e kampamentu ulandes i bai fiesta. Abogado Hellingman a deklara ku no tabatin base pa manda e gimnasta kas. Segun Hellingman, den e akuerdo ku e atleta a firma, no tabatin inkluí niun obligashon ni nada konkreto tokante bon komportashon. E abogado di NOC*NSF a bisa ku e kabesantenan tin e derechi pa ekskluí deportistanan i ku e medida ta proporshonal. Segun e abogado, NOC*NSF no por a hasi nada otro ku manda Van Gelder kas, na momentu ku su “coach” Van Bokhoven i e federashon di gimnasia a eksigí esaki.


text:
Selibon tin añanan kolektando bòter di glas separá i ta depositá esaki na un sitio separá. Ta kolektá glas na negoshinan, plenchinan di medio ambiente i na sitionan públiko i na Sentro di prosesá shushi.
Selibon, lo instalá un mashin pa prosesá bὸter di glas. E mashin aki tin e kapasidat pa polvorisá
e glas den santu. Ku otro palabra: e mashin por kibra bὸter di glas na diferente tamaño. E bὸter
di glas por bira chikí, manera santu òf manera piedra grandi (greis).
Na e momentonan aki, ta kolekta e bὸter di glas ku un vehíkulo spesial i transport’é na e Sentro
di Prosesá shushi na Lagun. Ta almasená e bὸter di glas temporalmente na un sitio separá. Pronto, ku e mashin nobo por prosesá esaki mesora. Lo usa e produkto final komo material adishonal den sektor di konstrukshon, den asfalt òf komo un tipo di greis. E planta di prosesá bὸter di glas lo bai krea 5 kupo di trabou. Huntu ku plenchi di trabou lo selekshoná personanan lokal pa operá e planta. E personanan aki lo risibí un kurso spesial, adaptá na e sirkunstansia pa efektivamente operá i mantené e mashin. Den e kuadro aki tambe lo tene kuenta ku tur e aspektonan di seguridat.


text:
ORANJESTAD, Aruba: Den cu preparacion pa aña escolar nobo, Aruba Bank conhuntamente cu SKOA kier recorda tur mayor y voogd di e siguiente metodonan di pago pa e “Schoolgeld” y “Aircogeld”. Prueba di pago ta necesario pa confirma cu studiante por atende e aña escolar 2017 – 2018.
Na momento di pago, ta importante pa tin e siguiente informacion di bo yiu, esta su number di AZV di studiante, nomber y fam di studiante y tambe nomber exacto di e scol cu e yiu lo atende. Tur pago lo mester wordo haci ariba e cuenta bancario di SKOA, Stichting Katholiek Onderwijs Aruba, number di cuenta 6005292 na Aruba Bank.
Tin diferente metodonan di pago cu por scoge pa haci e pago. Pa cliente di Aruba Bank por haci pago via Aruba Bank Online y Aruba Bank App, den e “Address Book”, busca “SKOA Schoolgeld”. Cliente di otro banco por haci pago via transferencia via Online Banking cu bo banco ta ofrece of via un transferencia bancario. E suma exacto mester wordo transferi ariba cuenta di SKOA na Aruba Bank menciona ariba, incluyendo e informacion exacto di studiante y e scol, manera ariba menciona.
Pa tur mayor cu no tin un cuenta bancario na un banco local, por bishita Aruba Bank Camacuri ariba e fechanan diasabra 22 y 29 di Juli, di 9’or di mainta pa 1’or di merdia. E banco lo habri specialmente pa atende cu e pagonan di “Schoolgeld” y “Aircogeld”.
Informacion tocante contribucion y cuenta di banco pa “Aircogeld” ta wordo manda via e scol. E pago aki por sosode ariba e diasabranan menciona tambe. Pa mas informacion por tuma contacto cu SKOA of por tuma contacto cu nos Aruba Bank Call Center na 527 7700.
Pa tur esnan cu paga SKOA prome cu 30 di juli, 2017 uzando un di e metodonan digital menciona, ta participa pa gana un voucher na balor di AWG 500.- na un luga di escogencia pa “Back To School”, pues ta motiva tur mayor pa cumpli cu e pago mas lihe posibel y preferibel via un di e metodonan digital.


text:
Prome Minister Evelyn Wever-Croes: PROME MINISTER A RICIBI BISHITA DI ‘HAPPY HEARTS’ SANTA CRUZ Nos pensionadonan ta central pa Gabinete Wever-Croes
Prome Minister Evelyn Wever-Croes:
PROME MINISTER A RICIBI BISHITA DI ‘HAPPY HEARTS’ SANTA CRUZ
Nos pensionadonan ta central pa Gabinete Wever-Croes
Diaranson mainta, Prome Minister Evelyn Wever-Croes tawata tin e honor pa ricibi na Bestuurskantoor e grupo grandi di pensionado ‘Happy Hearts’ Santa Cruz. Den un encuentro hopi ameno cu e grupo aki, a intercambia di ideanan hunto cu Prome Minister. E grupo a trece nan preocupacionnan tambe dilanti.
Un preocupacion cu Happy Hearts a trece na atencion di Prome Minister ta e suma di pensioen di biehes cu ta hopi abou. Tambe e hecho si un ciudadano biba afo pa cierto cantidad di tempo, su pensioen ta wordo corta. Impuesto tambe ta un preocupacion grandi cerca nos pensionadonan.
Tambe e grupo ta preocupa si tin fondo den presupuesto pa e actividadnan di e Fundacion Movemento ta Bida. E Fundacion aki ta haciendo un trabou hopi grandi pa tene nos grandinan ocupa cu movecionnan pa salud entre otro pero principalmente pa tene curason di nos pensionadonan contento manera nan nomber mes ta bisa, Happy Hearts.
Prome Minister ta comparti e preocupacionnan di nos pensionadonan. Gobierno ta trahando riba e puntonan treci dilanti. Gobierno ta hopi preocupa cu e suma abou di pensioen y e deseo pa his’e tey. Sinembargo na e momento aki, e fondo di AOV, AWW no por carga un aumento grandi di e suma di pensioen. Por carge si Gobierno inyecta placa aden. Y esaki ta e meta di Gobierno di Aruba, pa trece suficiente fondo na mesa pa inyecta den e fondo di AOV, AWW di SvB pa por hisa e fondo di pensioen y nos pensionadonan por gosa di un miho pensioen.
“N’e momentonan aki, Gobierno di Aruba tin hopi reto financiero, hayando presion di Hulanda cu no ta permiti Gobierno haci e sorto di inversionnan aki. sinembargo, teniendo nos pensionadonan central, Gobierno ta buscando otro manera pa inyecta placa den e fondo pa hisa e pensioen di biehes. Pa ta realistico, mi no sa ki dia esaki lo wordo realisa”, Prome Minister Evelyn Wever-Croes a duna di conoce.
E retonan cu ainda Aruba ta enfrenta debi na e debe redobla di e gobierno anterior y e problemanan finaniero hopi serio, ta haci e situacion ainda hopi critico. Sinembargo, Gobierno ta trahando riba dje pa pronto por hisa e edad di pensioen di biehes. Mescos, Gobierno ta purbando pa baha e edad di pensioen cu tambe tin su retonan.
Pensionadonan di ‘Happy Hearts’ Santa Cruz a keda hopi contento cu nan bishita cerca Prome Minister y e recorido cu nan a haya den Bestuurskantoor. Na final, e grupo contento a entrega Prome Minister un regalo di aprecio. Prome Minister a keda sumamente contento cu e bishita di nos pensionadonan.


text: KRALENDIJK – Despues ku duaneronan a hisa bandera na ofisina prinsipal di belastingdiesnt CN den sentro di suidat, nan a kontinuá pa e selebrashon spesial di Santu Sakrifisio di Misa na parokia San Bernardo. Gran parti di misa tabata yena ku duanero. Promé ku kantika final direktor di Belastingdienst CN Anneke van den Breemer a dirigí palabra na tur presente. El a papia entre otro riba e tarea komo duanero. Tambe el a felisitá 3 miembro di e kuerpo kende a selebrá nan fecha natal riba dia internashonal di duana. Despues Pader Vikario Santiago a duna bendishon spesial pa esnan kende a kumpli un aña mas di bida i un selebrashon spesial. Despues di misa tabatin un bríndis chikitu pa invitadonan.


text:
Locual cu ta tumando luga riba nos Pais pa loke ta criminalidad na e momentonan aki ta inacceptabel. Pa bo combati criminalidad mester tin integridad y ultimo tempo e forma di proceder di diferente minister ta laga e Pais aki cu un sabor hopi amargo. Mas ainda ora cu tin mas cu 24 ora cu a pasa cu tin un minister deteni y bo no ta scucha for di gobierno nada di kico ta e posicion of e siguiente pasonan cu lo wordo tuma. Lider di Pueblo Orguyoso y Respeta (POR) Otmar Oduber ta enfatisa cu no ta cuestion di e persona cu ta deteni, sino cu ta trata di integridad y moralidad di e gobierno cu ta wordo refleha den e actitud di e gabinete na momento cu ta ignora e tipo di procesonan cu ta tuma luga manera cu ta tumando luga na e momentonan aki.
Awor nos ta na augustus y ya a surpasa e cantidad di 60 atraco cu tabata un record aña pasa na 2016. Durante ultimo bishitanan cu POR a tene den comunidad, ketobay ta tende cu hendenan no ta sinti nan sigur den nan cas mas.
POR a tuma nota tambe cu den e ultimo simannan aki kier haci un keho publico hopi serio pa e hecho cu ta constata cu gobierno ta sigui tapa e realidad di e casonan di ilegalnan cu ta drenta nos Pais. Na diferente ocasion ta mira cu ta publica cantidadnan mucho mas abou di hende cu ta drenta Aruba of cu a wordo gara drentando Aruba, esaki ta conta pa arma y droga tambe. Comunidad ni cuerpo policial ta wordo informa debidamente di e situacion real cu ta encera mucho mas persona ilegal cu ta drentando Aruba. E falta di informacion aki ta trece peliger pa trabou di nos polisnan y seguridad di comunidad. A pesar di esaki no ta scucha Minister di Husticia bin cu un plan pa mira con ta bay atende cu e retonan cu tin actualmente pa seguridad. E situacion na Venezuela no ta mehorando pero no ta scucha gobierno atende cu e preocupacion number un di pueblo pasobra simplemente esaki no ta prioridad pa gobierno. Sinembargo POR den proximo gobernacion si lo percura pa cera nos fronteranan na un forma corecto, pasobra ta di eynan hopi droga, arma y varios persona cu menos bon intencion ta drentando Aruba, entre esunnan cu ta bin pa busca un mihor ‘por venir’.